ΨΗΦΙΣΜΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

της 29ης Απριλίου 2015

με τις παρατηρήσεις που αποτελούν αναπόσπαστο τμήμα των αποφάσεων σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2013, τμήμα III — Επιτροπή και εκτελεστικοί οργανισμοί

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

— έχοντας υπόψη την απόφασή του σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2013, τμήμα III — Επιτροπή,

— έχοντας υπόψη τις αποφάσεις του σχετικά με την απαλλαγή όσον αφορά την εκτέλεση των προϋπολογισμών των εκτελεστικών οργανισμών για το οικονομικό έτος 2013,

— έχοντας υπόψη το άρθρο 93 και το παράρτημα V του Κανονισμού του,

— έχοντας υπόψη την έκθεση της Επιτροπής Ελέγχου του Προϋπολογισμού και τις γνωμοδοτήσεις των άλλων ενδιαφερομένων επιτροπών (A8-0101/2015),

A. λαμβάνοντας υπόψη ότι, για εικοστή συνεχή φορά, το Ελεγκτικό Συνέδριο δεν μπόρεσε να δώσει θετική δήλωση αξιοπιστίας όσον αφορά τη νομιμότητα και κανονικότητα των πληρωμών στις οποίες βασίζονται οι λογαριασμοί, πράγμα που υπάρχει κίνδυνος να διαβρώσει τη νομιμότητα των δαπανών και των πολιτικών της Ένωσης·

B. λαμβάνοντας υπόψη ότι, ιδίως σε μια συγκυρία όπου οι πόροι σπανίζουν, η Επιτροπή θα πρέπει να αποτελέσει παράδειγμα προς μίμηση δείχνοντας την ευρωπαϊκή προστιθέμενη αξία των δαπανών της και φροντίζοντας οι πιστώσεις για τις οποίες φέρει επιμερισμένη ή πλήρη ευθύνη να δαπανώνται σύμφωνα με τους ισχύοντες δημοσιονομικούς κανόνες και κανονισμούς·

Γ. λαμβάνοντας υπόψη ότι η Επιτροπή έχει την τελική ευθύνη για την εκτέλεση του προϋπολογισμού της Ένωσης ενώ τα κράτη μέλη πρέπει να συνεργάζονται ειλικρινά με την Επιτροπή προκειμένου να εξασφαλίζεται ότι οι πιστώσεις χρησιμοποιούνται σύμφωνα με τις αρχές της χρηστής δημοσιονομικής διαχείρισης· λαμβάνοντας υπόψη ότι τα κράτη μέλη, ειδικά στο πλαίσιο της επιμερισμένης διαχείρισης κονδυλίων, έχουν ειδική ευθύνη για την εκτέλεση του προϋπολογισμού της Ένωσης·

Δ. λαμβάνοντας υπόψη ότι έχει μεγάλη σημασία στο πλαίσιο της επιμερισμένης διαχείρισης κονδυλίων, τα δεδομένα που κοινοποιούν τα κράτη μέλη όσον αφορά τόσο τα έσοδα όσο και τις δαπάνες να είναι σωστά και ακριβή· λαμβάνοντας υπόψη ότι έχει μεγάλη σημασία να κατανοήσουν τα κράτη μέλη τη δική τους ευθύνη για τη διαχείριση των κονδυλίων της Ένωσης δυνάμει της επιμερισμένης διαχείρισης·

E. λαμβάνοντας υπόψη ότι ο διοργανικός διάλογος που ορίζεται στο άρθρο 318 της Συνθήκης για τη λειτουργία της Ευρωπαϊκής Ένωσης (ΣΛΕΕ) αποτελεί ευκαιρία για την προώθηση μιας νέας αντίληψης σχετικά με τις επιδόσεις στους κόλπους της Επιτροπής·

Επιμερισμένη και αποκεντρωμένη διαχείριση: Ανεπάρκειες της διαχείρισης από την Επιτροπή και τα κράτη μέλη

Επιφυλάξεις στη γεωργία και την ανάπτυξη της υπαίθρου

1. δεν μπορεί να διασφαλίσει σε πολιτικό επίπεδο ότι οι ισχύουσες διαδικασίες ελέγχου στην Επιτροπή και τα κράτη μέλη παρέχουν τις απαιτούμενες εγγυήσεις σχετικά με τη νομιμότητα και την κανονικότητα όλων των υποκειμένων πράξεων στη γεωργία και την ανάπτυξη της υπαίθρου όπως αποδείχτηκε από τις επιφυλάξεις που διατύπωσε ο γενικός διευθυντής της ΓΔ AGRI στην ετήσια έκθεση δραστηριοτήτων της 31ης Μαρτίου 2014· — ABB02 — Μέτρα Αγοράς: 198,3 εκατ. EUR διακυβευόμενο ποσό· επτά καθεστώτα ενισχύσεων σε εννέα κράτη μέλη με 11 στοιχεία επιφύλαξης: Πολωνία 77,6 εκατ. EUR, Ισπανία 54 εκατ. EUR, Γαλλία 32,4 εκατ. EUR, Ολλανδία 16,4 εκατ. EUR, Ηνωμένο Βασίλειο 8,5 εκατ. EUR, Ιταλία 5 εκατ. EUR, Τσεχική Δημοκρατία 2 εκατ. EUR, Αυστρία 1,9 εκατ. EUR, Σουηδία 0,5 εκατ. EUR· — ABB 03 — Άμεσες πληρωμές: 652 εκατ. EUR διακυβευόμενο ποσό· 20 οργανισμοί πληρωμών που περιλαμβάνουν 6 κράτη μέλη: Ισπανία (15 από 17 οργανισμοί πληρωμών) 153 εκατ. EUR, Γαλλία 203,4 εκατ. EUR, Ηνωμένο Βασίλειο PRA England 118 εκατ. EUR, Ελλάδα 117,8 εκατ. EUR, Ουγγαρία 36,6 εκατ. EUR, Πορτογαλία 28 εκατ. EUR· — ABB 04 — Δαπάνες αγροτικής ανάπτυξης: 599 εκατ. EUR διακυβευόμενο ποσό· 31 οργανισμοί πληρωμών που περιλαμβάνουν 19 κράτη μέλη: Βέλγιο, Βουλγαρία (56,8 εκατ. EUR), Κύπρος, Γερμανία (Βαυαρία, Βραδεμβούργο), Δανία, Ισπανία (Ανδαλουσία, Αστουρία, Castilla la Mancha, Castilla y Léon, FOGGA Γαλικία, Μαδρίτη), Φινλανδία, Γαλλία [ODARC, ASP (70,3 εκατ. EUR)], Ηνωμένο Βασίλειο (SGRPID Σκοτία, RPA Αγγλία), Ελλάδα, Ιρλανδία, Ιταλία (AGEA (52,6 εκατ. EUR), AGREA Αιμιλία-Ρωμανία, OPR Λομβαρδία, OPPAB Bolzano, ARCEA Καλαβρία), Λουξεμβούργο, Ολλανδία, Πολωνία (56,7 εκατ. EUR), Πορτογαλία (51,7 εκατ. EUR), Ρουμανία (138,9 εκατ. EUR) και Σουηδία· — ABB 05: 2,6 εκατ. EUR διακυβευόμενο ποσό — δαπάνες του μέσου για προενταξιακή βοήθεια στην αγροτική ανάπτυξη (IPARD) για την Τουρκία·

Επιφυλάξεις στην περιφερειακή πολιτική

2. δεν μπορεί να διασφαλίσει σε πολιτικό επίπεδο ότι οι ισχύουσες διαδικασίες ελέγχου στην Επιτροπή και τα κράτη μέλη παρέχουν τις απαιτούμενες εγγυήσεις σχετικά με τη νομιμότητα και την κανονικότητα όλων των υποκειμένων πράξεων στην περιφερειακή πολιτική όπως αποδείχτηκε από τις επιφυλάξεις που διατύπωσε ο γενικός διευθυντής της ΓΔ REGIO στην ετήσια έκθεση δραστηριοτήτων της 31ης Μαρτίου 2014· σημειώνει ότι διατυπώθηκαν επιφυλάξεις για 73 από 322 προγράμματα ως συνέπεια εν μέρει αξιόπιστης διαχείρισης και εν μέρει αξιόπιστου συστήματος ελέγχου (σε σύγκριση με 85 από 317 επιχειρησιακά προγράμματα το 2012)· σημειώνει ότι οι ενδιάμεσες πληρωμές που διενεργήθηκαν για τα προγράμματα της περιόδου 2007-2013 για τα οποία διατυπώθηκαν επιφυλάξεις ισούνται με 6 035,5 εκατ. EUR· σημειώνει ότι η Επιτροπή εκτιμά το διακυβευόμενο ποσό σε 440,2 εκατ. EUR·

3. αναγνωρίζει ότι ενώ αυτές οι επιφυλάξεις αποτελούν ένδειξη αδυναμιών στα συστήματα ελέγχου των κρατών μελών, είναι και αποτελεσματικό μέσο που χρησιμοποιεί η Επιτροπή για να προτρέψει τα κράτη μέλη να διορθώσουν τις αδυναμίες αυτές και με τον τρόπο αυτό να προστατευτεί ο προϋπολογισμός της Ένωσης·

Επιφυλάξεις στην απασχόληση και τις κοινωνικές υποθέσεις

4. δεν μπορεί να διασφαλίσει σε πολιτικό επίπεδο ότι οι ισχύουσες διαδικασίες ελέγχου στην Επιτροπή και τα κράτη μέλη παρέχουν τις απαιτούμενες εγγυήσεις σχετικά με τη νομιμότητα και την κανονικότητα όλων των υποκειμένων πράξεων στην απασχόληση και τις κοινωνικές υποθέσεις όπως αποδείχτηκε από τις επιφυλάξεις που διατύπωσε ο γενικός διευθυντής της ΓΔ EMPL στην ετήσια έκθεση δραστηριοτήτων της 31ης Μαρτίου 2014· σημειώνει ότι η ετήσια έκθεση δραστηριοτήτων αυτή της γενικής διεύθυνσης περιέχει επιφύλαξη σχετική με τις πληρωμές που πραγματοποιήθηκαν σε σχέση με την περίοδο προγραμματισμού 2007-2013, η οποία αφορά διακυβευόμενο ποσό ύψους 123,2 εκατ. EUR το 2013· σημειώνει ότι οι επιφυλάξεις αυτές κάλυπταν 36 από τα 118 επιχειρησιακά προγράμματα (ΕΠ) του Ευρωπαϊκού Κοινωνικού Ταμείου (ΕΚΤ) (σε σύγκριση με 27 από 117 επιχειρησιακά προγράμματα το 2012)·

Η δήλωση αξιοπιστίας του Ελεγκτικού Συνεδρίου

Λογαριασμοί και νομιμότητα και κανονικότητα των εσόδων — ανεπιφύλακτες γνώμες

5. επιδοκιμάζει το γεγονός ότι οι ετήσιοι λογαριασμοί της Ένωσης για το οικονομικό έτος 2013 αποδίδουν πιστή εικόνα, από κάθε ουσιώδη πλευρά, της οικονομικής κατάστασης της Ένωσης την 31η Δεκεμβρίου 2013 και σημειώνει με ικανοποίηση ότι τα έσοδα στα οποία βασίζονται οι λογαριασμοί για το οικονομικό έτος που έληξε την 31η Δεκεμβρίου 2013 είναι, από κάθε ουσιώδη πλευρά, νόμιμα και κανονικά·

Επιφυλάξεις όσον αφορά τις βασιζόμενες στο ακαθάριστο εθνικό εισόδημα (ΑΕΕ) συνεισφορές

6. διατυπώνει επιφύλαξη αναφορικά με τον τρόπο με τον οποίο έχουν υπολογιστεί οι συνεισφορές των κρατών μελών βάσει του ΑΕΕ λόγω αδυναμιών ( 1 ) στην επαλήθευση των στοιχείων από την Επιτροπή ( 2 ) · υπενθυμίζει ότι το Ελεγκτικό Συνέδριο κατέληξε στο συμπέρασμα ότι η επαλήθευση των δεδομένων για το ΑΕΕ που διενήργησε η Επιτροπή δεν ήταν επαρκώς συστηματοποιημένη και εστιασμένη·

Νομιμότητα και κανονικότητα των αναλήψεων υποχρεώσεων — ανεπιφύλακτη γνώμη

7. επισημαίνει με ικανοποίηση ότι οι αναλήψεις υποχρεώσεων στις οποίες βασίζονται οι λογαριασμοί για το οικονομικό έτος που έληξε την 31η Δεκεμβρίου 2013 είναι, από κάθε ουσιώδη πλευρά, νόμιμες και κανονικές·

Νομιμότητα και κανονικότητα των πληρωμών — αρνητική γνώμη

8. πιστεύει ότι είναι απαράδεκτο το γεγονός ότι οι πληρωμές εξακολουθούν, για εικοστό κατά σειρά έτος, να περιέχουν ουσιώδη σφάλματα·

9. διαπιστώνει ότι η αρνητική γνώμη του Ελεγκτικού Συνεδρίου βασίζεται στο συμπέρασμα ότι τα συστήματα εποπτείας και ελέγχου είναι μόνο μερικώς αποτελεσματικά και ότι, κατά συνέπεια, το πιθανότερο ποσοστό σφάλματος όσον αφορά τις πληρωμές στις οποίες βασίζονται οι λογαριασμοί είναι 4,7 %·

10. υπενθυμίζει ότι το πιθανότερο ποσοστό σφάλματος για τις πληρωμές το οικονομικό έτος 2012 είχε εκτιμηθεί σε 4,8 %, το οικονομικό έτος 2011 σε 3,9 %, το οικονομικό έτος 2010 σε 3,7 %, το οικονομικό έτος 2009 σε 3,3 %, το οικονομικό έτος 2008 σε 5,2 % και το οικονομικό έτος 2007 σε 6,9 %, οπότε ο μέσος όρος των ποσοστών σφάλματος είναι γύρω στο 4,6 % κατά το χρονικό διάστημα που καλύπτεται από το προηγούμενο Πολυετές Δημοσιονομικό Πλαίσιο (ΠΔΠ) 2007-2013· σημειώνει ότι οι ετήσιες εκθέσεις του Ελεγκτικού Συνεδρίου δείχνουν επομένως σταθεροποίηση του ποσοστού σφάλματος το 2013 στο επίπεδο του μέσου όρου 2007-2013, στοιχείο που αποδεικνύει παρ' όλα αυτά τη σταθερή άνοδο και την αρνητική τάση από το 2009·

11. επισημαίνει ότι σύμφωνα με την ετήσια έκθεση του Ελεγκτικού Συνεδρίου για το 2013, το εκτιμώμενο ποσοστό σφάλματος για τους τομείς επιμερισμένης διαχείρισης είναι 5,2 %· σημειώνει ότι για όλες τις άλλες επιχειρησιακές δαπάνες (των οποίων το μεγαλύτερο μέρος διαχειρίζεται άμεσα η Επιτροπή) το εκτιμώμενο ποσοστό σφάλματος είναι 3,7 %· τονίζει ότι και τα δύο ποσοστά σφάλματος είναι πάνω από το όριο σημαντικότητας του 2 %· τονίζει ότι οι τομείς επιμερισμένης διαχείρισης έχουν ποσοστό σφάλματος πολύ υψηλότερο από εκείνο που έχουν όλες οι άλλες επιχειρησιακές δαπάνες·

12. σημειώνει ότι ο γενικός διευθυντής της ΓΔ REGIO στην ετήσια έκθεση δραστηριοτήτων της 31ης Μαρτίου 2014 διατύπωσε επιφυλάξεις, ως συνέπεια εν μέρει αξιόπιστης διαχείρισης και εν μέρει αξιόπιστου συστήματος ελέγχου, για 73 από 322 προγράμματα για το 2013, στοιχείο που αντιπροσωπεύει μικρότερο μερίδιο σε σύγκριση με το 2012 (85 από 317 επιχειρησιακά προγράμματα)· σημειώνει ότι το εκτιμώμενο διακυβευόμενο ποσό είναι 1 135,3 εκατ. EUR και ότι οι επιφυλάξεις αυτές και το αντίστοιχο ποσό αφορούν τις δύο περιόδους προγραμματισμού 2007-2013 και 2000-2006·

13. σημειώνει ότι ο γενικός διευθυντής της ΓΔ RTD διατύπωσε μία επιφύλαξη όσον αφορά το Έβδομο Πρόγραμμα-Πλαίσιο για την Έρευνα (7ο ΠΠ) στην ετήσια έκθεση δραστηριοτήτων της 31ης Μαρτίου 2014 και ότι ο εκτιμώμενος αντίκτυπος το 2013 κυμαίνεται μεταξύ 105,5 και 109,5 εκατ. EUR·

14. σημειώνει ότι ο γενικός διευθυντής της ΓΔ MARE διατύπωσε μία επιφύλαξη όσον αφορά το Ευρωπαϊκό Ταμείο Αλιείας στην ετήσια έκθεση δραστηριοτήτων του της 31ης Μαρτίου 2014 και ότι το διακυβευόμενο ποσό το 2013 είναι 10,77 εκατ. EUR·

15. εφιστά την προσοχή στην ανάγκη για τη συνεχή βελτίωση των συστημάτων διαχείρισης και ελέγχου στα κράτη μέλη προκειμένου να παρέχονται εχέγγυα για καλύτερη δημοσιονομική διαχείριση των κονδυλίων της Ένωσης και μείωση του ποσοστού σφάλματος στους αντίστοιχους τομείς πολιτικής κατά τη διάρκεια της περιόδου προγραμματισμού 2014-2020·

Δημοσιονομικές διορθώσεις και ανακτήσεις

16. σημειώνει ότι οι δημοσιονομικές διορθώσεις που εφαρμόστηκαν το 2013 μειώθηκαν από 3,7 δισεκατ. EUR το 2012 σε 2,5 δισεκατ. EUR το 2013 και υπενθυμίζει ότι η μεγάλη δημοσιονομική διόρθωση το 2012 οφειλόταν κυρίως σε μια ενιαία διόρθωση ύψους 1,8 δισεκατ. EUR στην Ισπανία και αφορούσε δαπάνες διαρθρωτικών ταμείων στη διάρκεια της περιόδου 2000-2006· σημειώνει ότι το 2013, η Επιτροπή εφάρμοσε δημοσιονομικές διορθώσεις και ανακτήσεις που ανήλθαν σε 3 362 εκατ. EUR, ποσό που αντιπροσώπευε 2,3 % των πληρωμών από τον προϋπολογισμό της Ένωσης·

17. επισημαίνει ότι η συσσώρευση δημοσιονομικών διορθώσεων που εφαρμόζονται όταν εκκαθαρίζονται τα υπόλοιπα προγραμμάτων είναι τεχνητή και μάλιστα σε χρονική στιγμή κατά την οποία οι διορθώσεις αυτές δεν έχουν σημασία, δεδομένου ότι εμφανίζονται πολλά χρόνια αφότου πραγματοποιήθηκαν· καλεί την Επιτροπή να αναλύσει κατά πόσο η αλλαγή μεθοδολογίας από επιβεβαιωμένες διορθώσεις σε εφαρμοσθείσες διορθώσεις, που πραγματοποιήθηκε το 2012, ενδείκνυται περισσότερο για να αποτυπώνει την πραγματικότητα των συστημάτων ελέγχου και διαχείρισης σε δεδομένο οικονομικό έτος·

18. σημειώνει ότι η απορρέουσα μείωση κατά 34 % των δημοσιονομικών διορθώσεων που εφαρμόστηκαν το 2013 (από 3,7 δισεκατ. EUR σε 2,5 δισεκατ. EUR) αντισταθμίστηκε εν μέρει από αύξηση κατά 27 % των ανακτήσεων που πραγματοποιήθηκαν το 2013 (από 0,7 δισεκατ. EUR σε 0,9 δισεκατ. EUR)·

19. εκφράζει τη λύπη του για το γεγονός ότι λόγω του νομικού πλαισίου για την προστασία των οικονομικών συμφερόντων της Ένωσης, της πολυπλοκότητας των σχετικών διαδικασιών και του αριθμού των επιπέδων ελέγχου που απαιτούνται σε πολλούς τομείς, η διόρθωση των σφαλμάτων δεν μπορεί να γίνει παρά μόνον αφού παρέλθουν αρκετά έτη από τη στιγμή που αυτά προκύπτουν·

20. επισημαίνει ότι το μέσο ποσό των δημοσιονομικών διορθώσεων και ανακτήσεων που πραγματοποιήθηκαν για το διάστημα 2009-2013 ήταν 2,7 δισεκατ. EUR, ποσό που αντιπροσωπεύει 2,1 % του μέσου ποσού πληρωμών από τον προϋπολογισμό της Ένωσης στην εν λόγω χρονική περίοδο· σημειώνει ότι σύμφωνα με την Επιτροπή, η προαναφερθείσα τάση μπορεί να εξηγηθεί με την περάτωση της προγραμματικής περιόδου 2000-2006 ( 3 ) · επισημαίνει ιδιαίτερα ότι όσον αφορά την πολιτική συνοχής, τα τέσσερα πέμπτα των διορθώσεων που πραγματοποιήθηκαν κατά την περίοδο 2007-2013 αφορούσαν επιχειρησιακά προγράμματα προηγούμενων περιόδων ( 4 ) · υπενθυμίζει ότι τα κράτη μέλη έχουν το δικαίωμα να υποκαταστήσουν τις εντοπισθείσες μη επιλέξιμες δαπάνες με νόμιμες και κανονικές δαπάνες δυνάμει του ισχύοντος νομοθετικού πλαισίου για τα διαρθρωτικά ταμεία·

21. υπενθυμίζει στην Επιτροπή και στα κράτη μέλη ότι έχουν καθήκον να λαμβάνουν διορθωτικά μέτρα για να προστατεύουν τον προϋπολογισμό της Ένωσης στις περιπτώσεις αναποτελεσματικών συστημάτων ελέγχου ή παράτυπων δαπανών· επισημαίνει ότι η Επιτροπή και τα κράτη μέλη χρησιμοποιούν τέτοια διορθωτικά μέτρα και σημειώνει ότι εάν τα διορθωτικά αυτά μέτρα δεν είχαν εφαρμοστεί στις πληρωμές του 2013 που υπέβαλε σε έλεγχο το Ελεγκτικό Συνέδριο, το συνολικό εκτιμώμενο ποσοστό σφάλματος θα ήταν 6,3 % αντί για 4,7 %· τονίζει ότι το Ελεγκτικό Συνέδριο διαπίστωσε ότι σε ορισμένες πράξεις που περιείχαν σφάλματα, ειδικά στους τομείς επιμερισμένης διαχείρισης, οι αρχές διέθεταν επαρκείς πληροφορίες για να εντοπίσουν και να διορθώσουν τα σφάλματα· ζητεί συνεπώς από το Ελεγκτικό Συνέδριο να εκτιμά στις μελλοντικές ετήσιες εκθέσεις του το επίπεδο σφάλματος στην περίπτωση κατά την οποία είχαν ληφθεί όλα τα διορθωτικά μέτρα·

22. εκφράζει επίσης τη λύπη του για το γεγονός ότι τα εν λόγω μέτρα εξακολουθούν να έχουν περιορισμένο δημοσιονομικό αντίκτυπο στον προϋπολογισμό της Ένωσης δεδομένου ότι περισσότερο από το 40 % των δημοσιονομικών διορθώσεων που εφαρμόστηκαν το 2013 δεν θεωρούνται έσοδα για ειδικό προορισμό ( 5 ) αλλά μπορούν να χρησιμοποιηθούν από τα ίδια κράτη μέλη που έχουν προκαλέσει αυτές τις διορθώσεις στην πολιτική συνοχής, υπονομεύοντας με τον τρόπο αυτό το προληπτικό αποτέλεσμα των δημοσιονομικών διορθώσεων·

23. σημειώνει ότι περίπου το 28 % των δημοσιονομικών διορθώσεων που πραγματοποιήθηκαν το 2013 είχαν ως αποτέλεσμα την καθαρή μείωση της χρηματοδότησης της Ένωσης για το αντίστοιχο πρόγραμμα και το εκάστοτε κράτος μέλος στην πολιτική συνοχής·

24. επισημαίνει με ανησυχία ότι η προαναφερθείσα ανακοίνωση της Επιτροπής της 29ης Σεπτεμβρίου 2014 δεν παρέχει αναγκαστικά αξιόπιστες πληροφορίες για ανακλήσεις, ανακτήσεις και εκκρεμούσες ανακτήσεις διαρθρωτικών ταμείων που διενήργησαν τα κράτη μέλη, δεδομένου ότι η Επιτροπή δηλώνει ότι έπρεπε να υιοθετήσει συνετή προσέγγιση λόγω ορισμένων αδυναμιών στα ποσά των κρατών μελών, ούτως ώστε να εξασφαλίσει ότι τα ανωτέρω ποσά δεν δηλώθηκαν καθ' υπέρβαση ( 6 )

25. ζητεί από την Επιτροπή και τα κράτη μέλη να καθιερώσουν άρτιες διαδικασίες για την επιβεβαίωση του χρονοδιαγράμματος, της προέλευσης και του ποσού των διορθωτικών μέτρων και να παρέχει πληροφορίες από τις οποίες να φαίνονται, κατά το δυνατόν, το έτος πραγματοποίησης της πληρωμής, το έτος εντοπισμού του σχετικού σφάλματος, και το έτος κατά το οποίο οι ανακτήσεις ή οι δημοσιονομικές διορθώσεις καταχωρήθηκαν στις παρατηρήσεις των ετήσιων λογαριασμών· θεωρεί ότι έχει σημασία, πέραν αυτών, να παρασχεθούν εκτεταμένες πληροφορίες για τις ανακτήσεις και τις δημοσιονομικές διορθώσεις και να υπάρξει πλήρης διαφάνεια όσον αφορά δεδομένα για την αποδέσμευση πιστώσεων και τις διαδικασίες επί παραβάσει για το υπό εξέταση έτος·

Συγκεφαλαιωτική έκθεση και ετήσιες εκθέσεις δραστηριοτήτων

26. λαμβάνει υπό σημείωση ότι οι γενικοί διευθυντές της Επιτροπής διατύπωσαν συνολικά 17 ποσοτικώς προσδιορισμένες επιφυλάξεις σε σχέση με τις δαπάνες· επισημαίνει ότι ο μικρότερος αριθμός ποσοτικώς προσδιορισμένων επιφυλάξεων το 2013 (21 το 2012) δεν είχε ως επίπτωση τη μείωση του εύρους του διακυβευόμενου ποσού και ότι το μέγιστο συνολικό διακυβευόμενο ποσό που ανακοίνωσε η Επιτροπή στη συγκεφαλαιωτική έκθεσή της ( 7 ) δεν υπερβαίνει τα 4 179 εκατ. EUR, ποσό που αντιστοιχεί στο 2,8 % όλων των δαπανών που εκταμιεύθηκαν·

27. ζητεί από την Επιτροπή να αποσαφηνίσει περαιτέρω τον υπολογισμό του διακυβευόμενου ποσού ( 8 ) και να αναλύσει τον εκτιμώμενο αντίκτυπο των διορθωτικών μηχανισμών επ' αυτού του αριθμητικού στοιχείου και να περιλάβει στη συγκεφαλαιωτική έκθεσή της τη δέουσα «δήλωση αξιοπιστίας» βάσει των ετήσιων εκθέσεων δραστηριοτήτων των γενικών διευθυντών·

28. υπενθυμίζει ότι τα σωρευτικά ποσά που χρησιμοποιεί η Επιτροπή αφορούν διορθωτικούς μηχανισμούς που εφαρμόζονται από την Επιτροπή και τα κράτη μέλη (δημοσιονομικές διορθώσεις και ανακτήσεις) αρκετά χρόνια μετά την εκταμίευση των πιστώσεων (ιδιαίτερα στη διάρκεια των περιόδων 1994-1999 και 2000-2006) και σημειώνει ότι αυτή τη φορά ούτε το Ελεγκτικό Συνέδριο ούτε η Επιτροπή δημοσίευσαν ακριβή ποσοστά σφάλματος·

Πίεση στον προϋπολογισμό

29. εκφράζει την ανησυχία του για το γεγονός ότι λόγω της απαράδεκτης θέσης του Συμβουλίου κατά τη διάρκεια των διαπραγματεύσεων επί του ετήσιου προϋπολογισμού της Ένωσης και παρά το υψηλό επίπεδο των πληρωμών, οι λογαριασμοί δείχνουν ότι οι εκκρεμείς αναλήψεις υποχρεώσεων (στον τομέα 1β που αφορά κυρίως την περιφερειακή πολιτική οι εκκρεμείς αναλήψεις υποχρεώσεων στο τέλος του 2013 εκτιμώνται σε 23,4 δισεκατ. EUR σε σύγκριση με 5 δισεκατ. EUR στο τέλος του 2010, 11 δισεκατ. EUR το 2011 και 16 δισεκατ. EUR στο τέλος του 2012) και άλλες υποχρεώσεις συνέχισαν να αυξάνονται το 2013· επισημαίνει ότι στο τέλος του έτους, ανήλθαν σε 322 δισεκατ. EUR ( 9 ) και τα ποσά είναι πιθανό ότι θα αυξηθούν το 2014·

30. επισημαίνει ότι στο τέλος του 2013, οι εκκρεμείς αναλήψεις υποχρεώσεων είχαν εκτιμηθεί σε 322 δισεκατ. EUR και ότι το ποσό αυτό είχε προβλεφθεί ότι θα αυξανόταν το 2014· θεωρεί ότι αυτό έρχεται σε αντίθεση με την αρχή της χρηστής δημοσιονομικής διαχείρισης, όπως ορίζεται στο άρθρο 310 ΣΛΕΕ, θέτοντας σε κίνδυνο τη νομιμότητα του προϋπολογισμού·

31. τονίζει ότι αυτές οι «προεξέχουσες» δημοσιονομικές υποχρεώσεις εμπνέουν ιδιαίτερη ανησυχία επειδή, για πρώτη φορά, τα ανώτατα όρια πληρωμών ορίζονται για να παραμείνουν σε γενικές γραμμές σταθερά σε πραγματικές τιμές για αρκετά έτη ( 10 )

32. επισημαίνει ότι σε καιρούς οικονομικής κρίσης οι χρηματοοικονομικοί πόροι σπανίζουν· σημειώνει, εντούτοις, ότι για μεγάλα τμήματα του προϋπολογισμού, το μέγιστο επίπεδο των προβλεπόμενων δαπανών για τους τομείς του ΠΔΠ κατανέμεται σε ετήσια ποσά στα κράτη μέλη· παρατηρεί ότι οι τρόποι με τους οποίους απορροφώνται τα κονδύλια από τα κράτη μέλη συχνά γίνεται κύριος στόχος πολιτικής («αν δεν το χρησιμοποιήσεις, θα το χάσεις») ( 11 ) · καλεί την Επιτροπή και τα κράτη μέλη να προωθήσουν συνεπώς τη μετάβαση από μια νοοτροπία δαπάνης σε μια νοοτροπία επιδόσεων με επικέντρωση της προσοχής στα αποτελέσματα που επιτυγχάνονται με βάση τις αρχές της αποδοτικότητας, της αποτελεσματικότητας και της οικονομίας·

33. επισημαίνει ότι οι ακαθάριστες προχρηματοδοτήσεις ανήλθαν σε 79,4 δισεκατ. EUR στο τέλος του 2013 και επιμένει ότι η παράταση του χρονικού διαστήματος που απαιτείται για την πραγματοποίηση μιας προχρηματοδότησης μπορεί να οδηγήσει στην αύξηση του κινδύνου σφάλματος ή απώλειας· τονίζει ότι αυτός ο κίνδυνος είναι ιδιαίτερα εμφανής στον τομέα 4 του προϋπολογισμού ( Η ΕΕ ως παγκόσμιος παράγων ), όπου για μια συνήθη πράξη μεσολαβούν τέσσερα χρόνια από την ανάληψη της υποχρέωσης έως τη στιγμή που η Επιτροπή θα καταχωρίσει τη σχετική τελική δαπάνη·

34. παροτρύνει την Επιτροπή να καταρτίσει και να δημοσιεύσει μια «μεγάλης κλίμακας πρόγνωση για τις ταμειακές ροές», στην οποία θα προβλέπονται οι μελλοντικές απαιτήσεις πληρωμών, ούτως ώστε να διασφαλιστεί ότι οι απαραίτητες πληρωμές θα μπορούν να καλυφθούν από τους εγκριθέντες ετήσιους προϋπολογισμούς· ζητεί από την Επιτροπή να υποβάλει, εάν χρειάζεται, τροποποιήσεις στις υφιστάμενες ρυθμίσεις σε περίπτωση που οι ετήσιοι προϋπολογισμοί δεν μπορούν να παράσχουν επαρκείς πιστώσεις για να καλυφθεί το απαιτούμενο επίπεδο πληρωμών·

35. επαναλαμβάνει ότι χρειάζεται να βρεθούν μακροπρόθεσμες λύσεις που θα επιτρέψουν στην Επιτροπή να ανακτήσει τον έλεγχο του προϋπολογισμού της· σημειώνει ότι υπάρχει ιδιαίτερη ανάγκη να δοθεί έμφαση στην υποχρέωση λογοδοσίας, στις επιδόσεις και στα αποτελέσματα των δαπανών· υπογραμμίζει για το σκοπό αυτό την ανάγκη να αναλάβει μεγαλύτερο ρόλο το Κοινοβούλιο στον έλεγχο των δαπανών και των επιδόσεων·

Χρηματοδοτικά μέσα

36. παρατηρεί ότι, έως το τέλος του 2013, είχαν καταρτιστεί 941 μέσα χρηματοοικονομικής τεχνικής (ΜΧΤ) για 176 επιχειρησιακά προγράμματα στο πλαίσιο των Ευρωπαϊκών Ταμείων Περιφερειακής Ανάπτυξης (ΕΤΠΑ) και του Ευρωπαϊκού Κοινωνικού Ταμείου (ΕΚΤ) σε 25 κράτη μέλη· ανησυχεί ιδιαίτερα για το γεγονός ότι μόνο το 47 % των 14,3 δισεκατ. EUR (6,7 δισεκατ. EUR) που είχαν διατεθεί στα ΜΧΤ καταβλήθηκε πράγματι στους τελικούς δικαιούχους, μολονότι το ποσό αυτό αντιπροσωπεύει αύξηση σε σύγκριση με τα 4,7 δισεκατ. EUR που εκταμιεύθηκαν στο τέλος του 2012· παρατηρεί ότι το μέσο ποσοστό εκταμίευσης 47 % στο τέλος του 2013 συγκαλύπτει μια κάποια απόκλιση μεταξύ ταμείων και κρατών μελών· σημειώνει ότι η μέση εκταμίευση καλύπτει το σύνολο των 900 ταμείων: εκείνα που καταρτίστηκαν το 2008 καθώς και εκείνα που καταρτίστηκαν πρόσφατα το 2013 των οποίων η εκτέλεση είχε μόλις αρχίσει· θεωρεί ότι μολονότι μερικά ταμεία δεν είναι αποδοτικά, κάποια άλλα έχουν ήδη επιτύχει 100 % απορρόφηση και στο εξής επενδύουν εκ νέου τα ανακυκλούμενα κεφάλαιά τους·

37. παρατηρεί ότι 14 ΜΧΤ έχουν καταρτιστεί στα κράτη μέλη δυνάμει του ταμείου αγροτικής ανάπτυξης· παρατηρεί ότι 443,77 εκατ. EUR καταβλήθηκαν σε τράπεζες στη Ρουμανία, Βουλγαρία, Ελλάδα, Ιταλία και Λιθουανία από τον προϋπολογισμό της Ένωσης έως το τέλος του 2013· εκφράζει την ανησυχία του διότι από το ποσό αυτό ούτε ένα ευρώ δεν έφτασε στους τελικούς δικαιούχους· παρατηρεί ότι για έξι ΜΧΤ που καταρτίστηκαν στο πλαίσιο του Ευρωπαϊκού Ταμείου Αλιείας 72,37 εκατ. EUR καταβλήθηκαν σε τράπεζες στην Ελλάδα, Ρουμανία, Βουλγαρία, Εσθονία, Λετονία και Ολλανδία· επισημαίνει ότι μόνον στη Λετονία τα διαθέσιμα ποσά εκταμιεύθηκαν πλήρως στους τελικούς δικαιούχους ενώ στη Ρουμανία μόνον το 28 % των κονδυλίων εκταμιεύθηκαν στον τελικό δικαιούχο, 7 7 % στη Βουλγαρία, 91 % στην Εσθονία και τίποτα στην Ελλάδα και την Ολλανδία ( 12 )

38. εκφράζει επιπλέον τη δυσαρέσκειά του για το γεγονός ότι αυτά τα μέσα είναι περίπλοκα και δύσκολο να εξηγηθούν σωστά, πράγμα που καθιστά επίσης τον δημόσιο έλεγχο πιο απαιτητικό· καλεί την Επιτροπή να είναι περισσότερο διαφανής και να συντάσσει τακτικά εκθέσεις σχετικά με τη μόχλευση, τις απώλειες και τους κινδύνους όπως οι επενδυτικές φούσκες· προτρέπει την Επιτροπή να δώσει πλήρη επισκόπηση των έργων που χρηματοδοτήθηκαν δυνάμει ενός εκάστου των μέσων χρηματοοικονομικής τεχνικής και των επιτευχθέντων αποτελεσμάτων, και να αναφέρει με σαφήνεια τι ποσοστό των πιστώσεων του προϋπολογισμού της Ένωσης χρησιμοποιήθηκε για τη συγχρηματοδότηση αυτών των έργων ΜΧΤ και να υποβάλει ανάλυση κόστους-οφέλους των ΜΧΤ σε σύγκριση με αμεσότερες μορφές χρηματοδότησης έργων·

39. επιδοκιμάζει το γεγονός ότι κατά τις συνεδριάσεις ετήσιας ανασκόπησης, η εκτέλεση των χρηματοδοτικών μέσων περιλαμβάνεται συστηματικά στην ημερήσια διάταξη και ότι αναλύονται οι ελλείψεις και προτείνονται διορθωτικά μέτρα· αναγνωρίζει με ικανοποίηση ότι για την επόμενη χρονική περίοδο 2014-2020, οι ελλείψεις στον τομέα έχουν διορθωθεί, δηλαδή οι πληρωμές θα μεταφέρονται στα ταμεία που διαχειρίζονται χρηματοδοτικά μέσα μόνον όταν η πραγματική εκταμίευση στους τελικούς αποδέκτες έχει φτάσει ένα ορισμένο ποσοστό·

40. συνιστά, με γνώμονα την πίεση για πληρωμές που ασκείται στον προϋπολογισμό και το γεγονός ότι το άρθρο 140 παράγραφος 7 του κανονισμού (ΕΕ, Ευρατόμ) αριθ. 966/2012 (ο δημοσιονομικός κανονισμός) απαιτεί να αποφεύγονται τα υπερβολικά υπόλοιπα στα χρηματοδοτικά μέσα, στην Επιτροπή να εξασφαλίσει ότι οι συνεισφορές από τον προϋπολογισμό της Ένωσης στα μέσα αυτά να αντικατοπτρίζει πραγματική ανάγκη για ταμειακή ροή·

41. ανησυχεί ιδιαίτερα λόγω κάποιων διαπιστώσεων του Ελεγκτικού Συνεδρίου όσον αφορά την αποτελεσματικότητα του συνδυασμού επιχορηγήσεων από περιφερειακές επενδυτικές διευκολύνσεις με δάνεια από χρηματοπιστωτικά ιδρύματα για την υποστήριξη των εξωτερικών πολιτικών της Ένωσης ( 13 )

42. επισημαίνει ότι, μολονότι οι διευκολύνσεις οργανώθηκαν ορθά, τα δυνητικά οφέλη της συνδυαστικής χρηματοδότησης δεν αξιοποιήθηκαν πλήρως λόγω των αδυναμιών στη διαχείριση της Επιτροπής· ζητεί από την Επιτροπή να εκταμιεύει χρηματοδότηση μόνον όταν ο δικαιούχος χρειάζεται όντως τα κονδύλια και να βελτιώσει την παρακολούθηση της εκτέλεσης των επιχορηγήσεων της Ένωσης·

Ευθύνη της Επιτροπής και των κρατών μελών στο πλαίσιο της επιμερισμένης διαχείρισης

43. τονίζει ότι, σύμφωνα με το άρθρο 317 ΣΛΕΕ, η Επιτροπή φέρει την τελική ευθύνη για την εκτέλεση του προϋπολογισμού της Ένωσης· επισημαίνει ότι όταν η Επιτροπή εκτελεί τον προϋπολογισμό με επιμερισμένη διαχείριση, καθήκοντα εκτέλεσης ανατίθενται στα κράτη μέλη σύμφωνα με το άρθρο 59 του δημοσιονομικού κανονισμού και με τον τρόπο αυτό αναλαμβάνουν την πολιτική και δημοσιονομική ευθύνη τους· επαναλαμβάνει συνεπώς το γεγονός ότι τα κράτη μέλη θα πρέπει να ενεργούν αυστηρά σύμφωνα με την αρχή της χρηστής δημοσιονομικής διαχείρισης και δεν θα πρέπει να υπονομεύουν τη δική τους ευθύνη στη διαχείριση ενωσιακών κονδυλίων·

44. σημειώνει την ανακοίνωση της Επιτροπής της 28ης Οκτωβρίου 2014«σχετικά με την έγκριση των συστάσεων της διοργανικής ομάδας εργασίας για την κατάρτιση και τη χρήση των εθνικών δηλώσεων» [COM(2014) 688]· επισημαίνει ότι η υποβολή δηλώσεων είναι προαιρετική, και συνεπώς χαιρετίζει το γεγονός ότι τέσσερα κράτη μέλη —Δανία, Κάτω Χώρες, Σουηδία και Ηνωμένο Βασίλειο— αποφάσισαν να τις υποβάλουν· εκφράζει τη δυσαρέσκειά του, εντούτοις, για το γεγονός ότι οι εν λόγω δηλώσεις διαφέρουν ως προς τη μορφή, το πεδίο, την περιεκτικότητα και την περίοδο αναφοράς και σημειώνει ότι λόγω αυτού, δεν έχουν και μεγάλη χρησιμότητα·

45. επισημαίνει ότι σύμφωνα με πολυάριθμες δηλώσεις του Ελεγκτικού Συνεδρίου οι εθνικές δηλώσεις διαχείρισης που εξέδωσαν τα τέσσερα προαναφερθέντα κράτη μέλη έχουν πολύ περιορισμένη αξία στο πλαίσιο της διεργασίας ελέγχου του Ελεγκτικού Συνεδρίου και δεν μπορούν να θεωρηθούν αξιόπιστες πηγές πληροφοριών για την έκδοση δήλωσης αξιοπιστίας·

46. εκφράζει επιπλέον τη λύπη του, σε σχέση με την προαναφερθείσα ανακοίνωση της Επιτροπής της 28ης Οκτωβρίου 2014, για την απουσία ουσιαστικής προόδου όσον αφορά τη βελτίωση της δημοσιονομικής διαχείρισης, κάτι που θα μπορούσε να οδηγήσει σε συνεχή απώλεια ενωσιακού χρήματος εξαιτίας λανθασμένων αποφάσεων σε πολιτικό και διαχειριστικό επίπεδο· ζητεί να αναπτυχθεί σύστημα κυρώσεων εάν τα κράτη μέλη διαβιβάζουν εσφαλμένες πληροφορίες προγραμματισμού και δηλώσεις·

47. καλεί συνεπώς την Επιτροπή και το Συμβούλιο να λάβουν συγκεκριμένα και σημαντικά μέτρα για να καταστεί δυνατή η αναγκαία πρόοδος στον τομέα της χρηστής δημοσιονομικής διαχείρισης, περιλαμβανομένης της αυξημένης χρήσης του μέσου των εθνικών δηλώσεων οι οποίες στην πράξη δεν απαιτούν πολύ επιπλέον προσπάθεια (σύμφωνα με πληροφορίες λιγότερο από ένα ισοδύναμο πλήρους απασχόλησης σε ετήσια βάση ανά κράτος μέλος), σημειώνοντας παράλληλα ότι είναι πολύ σημαντικό τα κράτη μέλη να αναλάβουν την πολιτική ευθύνη για τη χρήση των κονδυλίων της Ένωσης μέσω ενός δημόσιου εγγράφου· καλεί την Επιτροπή και τα κράτη μέλη να δημοσιεύουν όχι μόνον τις εθνικές δηλώσεις αλλά και τις ετήσιες περιλήψεις και δηλώσεις διαχείρισης προκειμένου να γίνει καλύτερα κατανοητή και να βελτιωθεί πραγματικά η δημοσιονομική διαχείριση· ζητεί επιμόνως από την Επιτροπή να υποβάλει σύσταση στο Κοινοβούλιο και στο Συμβούλιο με σκοπό την προώθηση της χρήσης εθνικών δηλώσεων σύμφωνα με τις συστάσεις που εξέδωσε η διοργανική ομάδα εργασίας για την κατάρτιση και χρήση εθνικών δηλώσεων·

48. θεωρεί απαραίτητη την προαγωγή πλήρους διαφάνειας στη χρήση των διαρθρωτικών ταμείων, μέσω της δημοσίευσης των λογιστικών εγγράφων των ανατεθέντων έργων·

Αξιοπιστία των δεδομένων που κοινοποιούν τα κράτη μέλη

49. σημειώνει ότι η έλλειψη αξιοπιστίας των ελέγχων πρώτου επιπέδου που διενεργούν τα κράτη μέλη υπονομεύει την αξιοπιστία των ετήσιων εκθέσεων δραστηριοτήτων που καταρτίζουν οι υπηρεσίες της Επιτροπή και της συγκεφαλαιωτικής έκθεσης που εκδίδει η Επιτροπή, δεδομένου ότι οι εκθέσεις αυτές βασίζονται εν μέρει στα αποτελέσματα των ελέγχων που διενεργούν οι εθνικές αρχές· επαναλαμβάνει το προηγούμενο αίτημά του να αξιολογεί η Επιτροπή και, εάν χρειάζεται, να διορθώνει τα δεδομένα των κρατών μελών προκειμένου να καταρτίζει αξιόπιστες και αντικειμενικές ετήσιες εκθέσεις δραστηριοτήτων·

50. ζητεί από τους γενικούς διευθυντές να παρέχουν λεπτομερείς πληροφορίες στις ετήσιες εκθέσεις δραστηριοτήτων τους σχετικά με τα ποσοστά σφάλματος που κοινοποιούνται από τα κράτη μέλη και με τις διορθώσεις που διενεργεί η Επιτροπή κατά περίπτωση στο επίπεδο των επιχειρησιακών προγραμμάτων·

Τα κράτη μέλη με τις χειρότερες επιδόσεις

51. επιδοκιμάζει την επισκόπηση των αποτελεσμάτων των ελέγχων που διενήργησε το Ελεγκτικό Συνέδριο όσον αφορά κονδύλια στο πλαίσιο της επιμερισμένης διαχείρισης στους τομείς της γεωργίας και της συνοχής για την περίοδο 2007-2013, που δημοσιεύτηκε μαζί με την ετήσια έκθεση του Ελεγκτικού Συνεδρίου για το 2013, η οποία λαμβάνει εν μέρει υπόψη το αίτημα που είχε διατυπώσει το Κοινοβούλιο στο ψήφισμά του για την απαλλαγή 2012 για ειδικές ανά χώρα πληροφορίες στην επιμερισμένη διαχείριση·

52. επισημαίνει ότι σύμφωνα με τα αριθμητικά στοιχεία που παρέχει το Ελεγκτικό Συνέδριο όσον αφορά τα ποσά και το ποσοστό των πιστώσεων σε κίνδυνο σε σχέση με το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής (πρωτογενή δεδομένα στις ετήσιες εκθέσεις δραστηριοτήτων 2013 της ΓΔ Απασχόλησης, Κοινωνικών Υποθέσεων και Κοινωνικής Ένταξης και της ΓΔ Περιφερειακής και Πολεοδομικής Πολιτικής), η Σλοβακία, το Ηνωμένο Βασίλειο και η Ισπανία έχουν τα υψηλότερα ποσοστά σφάλματος·

53. επισημαίνει ότι σύμφωνα με τα αριθμητικά στοιχεία που παρέχει το Ελεγκτικό Συνέδριο όσον αφορά τα ποσά και το ποσοστό των πιστώσεων σε κίνδυνο σε σχέση με το Ευρωπαϊκό Γεωργικό Ταμείο Εγγυήσεων και το Ευρωπαϊκό Γεωργικό Ταμείο Αγροτικής Ανάπτυξης (πρωτογενή δεδομένα στις ετήσιες εκθέσεις δραστηριοτήτων 2013 της ΓΔ Γεωργίας και Αγροτικής Ανάπτυξης) η Ρουμανία, η Βουλγαρία και η Πορτογαλία έχουν τα υψηλότερα ποσοστά σφάλματος·

54. ζητεί από το Ελεγκτικό Συνέδριο να αναπτύξει τη δική του μέθοδο υποβολής ειδικών ανά χώρα πληροφοριών έχοντας κατά νου όχι μόνον τα διακυβευόμενα ποσά αλλά και τα συστήματα διαχείρισης και ελέγχου των κρατών μελών από κοινού με τους διορθωτικούς μηχανισμούς που εφαρμόζουν η Επιτροπή και τα κράτη μέλη προκειμένου να αξιολογήσουν επαρκώς την εξέλιξη της διαχείρισης στα κράτη μέλη με τις χειρότερες επιδόσεις, και να συστήσει τις βέλτιστες δυνατές λύσεις·

55. υπενθυμίζει ότι η διαφθορά προκαλεί σοβαρές ζημιές στα ενωσιακά κονδύλια· εκφράζει την ανησυχία του για τα δεδομένα που δείχνουν ότι ορισμένα κράτη μέλη πλήττονται ιδιαίτερα από το φαινόμενο αυτό και υπενθυμίζει εν προκειμένω τη σύσταση της Επιτροπής της 29ης Μαΐου 2013 για σύσταση του Συμβουλίου σχετικά με το εθνικό πρόγραμμα μεταρρυθμίσεων της Ιταλίας για το 2013 και την έκδοση γνώμης του Συμβουλίου σχετικά με το πρόγραμμα σταθερότητας της Ιταλίας για το 2012-2017 ( 14 ) · ζητεί να εγκριθεί έγκαιρα η οδηγία σχετικά με την καταπολέμηση, μέσω του ποινικού δικαίου, της απάτης εις βάρος των οικονομικών συμφερόντων της Ένωσης·

Συγκρούσεις συμφερόντων

56. εκφράζει τη δυσαρέσκειά του για το γεγονός ότι σε ορισμένα κράτη μέλη, η νομοθεσία αναφορικά με τη σύγκρουση συμφερόντων για μέλη του κοινοβουλίου, μέλη της κυβέρνησης και μέλη των τοπικών συμβουλίων είναι αόριστη και ανεπαρκής· καλεί την Επιτροπή να εξετάσει προσεκτικά τη σημερινή κατάσταση και να υποβάλει συστάσεις ή ακόμη και νομικά δεσμευτικές λύσεις, εάν είναι απαραίτητο· θεωρεί ότι το ίδιο θα πρέπει να ισχύσει και για τα υποψήφια μέλη και τα μέλη της Επιτροπής·

Έσοδα: Βασιζόμενοι στο ΑΕΕ ίδιοι πόροι

57. σημειώνει ότι από τον έλεγχο του Ελεγκτικού Συνεδρίου (βλέπε ετήσια έκθεση για το 2013, σημείο 2.27) δεν διαπιστώθηκαν ουσιώδη σφάλματα στους υπολογισμούς των συνεισφορών των κρατών μελών από την Επιτροπή—που βασίζονται ως επί το πλείστον σε στοιχεία από τις προβλέψεις για το Ακαθάριστο Εθνικό Εισόδημα (ΑΕΕ) του 2012— και στην καταβολή των εισφορών αυτών·

58. ζητεί από την Επιτροπή να εξασφαλίσει ότι τα δεδομένα που παρέχουν η Eurostat και τα κράτη μέλη είναι πανομοιότυπα, καθώς το ΑΕΕ αποτελεί βασικό δείκτη αναφοράς όχι μόνον για τα έσοδα της Ένωσης όσο και για τις δαπάνες·

59. υπενθυμίζει τις επικρίσεις που διατύπωσε το Ελεγκτικό Συνέδριο στην ετήσια έκθεσή του για το 2013 όσον αφορά την έλλειψη αποτελεσματικότητας στην επαλήθευση των δεδομένων για το ΑΕΕ που διενήργησε η Επιτροπή (βλέπε ετήσια έκθεση για το 2012, σημείο 2.41)· τονίζει ότι η παρατεταμένη χρήση γενικών επιφυλάξεων και η υπέρμετρη διάρκεια του κύκλου επαλήθευσης των δεδομένων ΑΕΕ για ίδιους πόρους μπορεί να οδηγήσει σε δημοσιονομική αβεβαιότητα όπως φάνηκε από τις συζητήσεις μεταξύ των κρατών μελών σχετικά με το σχέδιο διορθωτικού προϋπολογισμού αριθ. 6 στον γενικό προϋπολογισμό 2014 ( 15 )

60. εκφράζει τη δυσαρέσκειά του για το γεγονός ότι ορισμένα κράτη μέλη δεν πρόβλεψαν ότι τα ανωτέρω θα είχαν ως αποτέλεσμα αύξηση της συνεισφοράς τους στον προϋπολογισμό, μολονότι γνώριζαν τις αλλαγές στη στατιστική μεθοδολογία για τον υπολογισμό της συνεισφοράς ΑΕΕ ήδη από την άνοιξη του 2014·

61. εκφράζει τη δυσαρέσκειά του για το γεγονός ότι η Επιτροπή επέμεινε να θεωρεί το θέμα αυτό καθαρά τεχνικό ( 16 ) , μολονότι γνώριζε από την άνοιξη του 2013 ότι οι αλλαγές στη στατιστική μεθοδολογία για τον υπολογισμό της συνεισφοράς ΑΕΕ θα προκαλούσε μεγάλη αύξηση των εισφορών ορισμένων κρατών μελών·

62. υπενθυμίζει ότι το Ελεγκτικό Συνέδριο στη γνώμη του αριθ. 7/2014 ( 17 ) κατέληξε στο συμπέρασμα ότι η πρόταση της Επιτροπής να επιτρέπεται η ετεροχρονισμένη καταβολή των υπολοίπων και των προσαρμογών ΦΠΑ και ΑΕΕ υπό εξαιρετικές περιστάσεις ενδέχεται να αυξήσει την πολυπλοκότητα του συστήματος των ιδίων πόρων και τη δημοσιονομική αβεβαιότητα των κρατών μελών·

63. επισημαίνει ιδιαίτερα ότι η πρόταση της Επιτροπής για την τροποποίηση του κανονισμού (ΕΚ, Ευρατόμ) αριθ. 1150/2000 σχετικά με την εφαρμογή της απόφασης 2007/436/ΕΚ, Ευρατόμ για το σύστημα των ιδίων πόρων των Κοινοτήτων [COM(2014)0704] αναφέρεται μόνον στην παράταση της προθεσμίας απόδοσης των πόρων για τα κράτη μέλη, σε περίπτωση που προκύψουν σημαντικά ποσά από θετικά υπόλοιπα και προσαρμογές ΦΠΑ και ΑΕΕ και σημειώνει ότι εάν τα κράτη μέλη παρουσιάζουν μεγάλα αρνητικά υπόλοιπα και προσαρμογές ΦΠΑ και ΑΕΕ, η Επιτροπή θα μπορούσε να υποχρεωθεί να συλλέξει πρόσθετα έσοδα μέσω διορθωτικού προϋπολογισμού·

64. εκφράζει τη δυσαρέσκειά του για το γεγονός ότι το Συμβούλιο μέχρι σήμερα δεν έδωσε καμιά ώθηση στο θέμα της μεταρρύθμισης του συστήματος των ιδίων πόρων βάσει των εν λόγω νομοθετικών προτάσεων, παρά το γεγονός ότι η Επιτροπή πρότεινε συνολική μεταρρύθμιση των ιδίων πόρων για την οποία το Κοινοβούλιο εξέφρασε την επιδοκιμασία του ( 18 ) , σκοπός της οποίας είναι αφενός να καταστήσει το σύστημα δικαιότερο, πιο εύληπτο, διαφανέστερο, αποτελεσματικότερο και αφετέρου να μειώσει τις εθνικές συνεισφορές·

Μέτρα που πρέπει να ληφθούν

65. καλεί την Επιτροπή: — να συντομεύσει τη διάρκεια του κύκλου της επαλήθευσης των δεδομένων ΑΕΕ που χρησιμοποιούνται για ιδίους πόρους σε τέσσερα έτη κατ' ανώτατο όριο, εάν χρειάζεται με δρομολόγηση διαδικασιών επί παραβάσει και/ή την επιβολή αυστηρής προθεσμίας για την άρση των επιφυλάξεων, — να περιορίσει τη χρήση των γενικών επιφυλάξεων σε εξαιρετικές περιπτώσεις όπου υπάρχουν σημαντικοί κίνδυνοι ότι τα οικονομικά συμφέροντα της Ένωσης δεν προστατεύονται: δηλαδή όταν ένα κράτος μέλος διενεργεί σημαντική αναθεώρηση στη διάρκεια του κύκλου επαλήθευσης ή σε μη τακτά χρονικά διαστήματα, — να συντάξει σχέδιο δράσης για τη διόρθωση των ελλείψεων που εντόπισε το Ελεγκτικό Συνέδριο στην ειδική έκθεσή του αριθ. 11/2013 και να υποβάλει έκθεση επ' αυτού στο Κοινοβούλιο και το Ελεγκτικό Συνέδριο έως το τέλος του Ιουνίου 2015, — να καταρτίσει λεπτομερές σχέδιο δράσης με σαφείς στόχους για την αντιμετώπιση των προβλημάτων που σχετίζονται με την κατάρτιση των εθνικών λογαριασμών της Ελλάδας και να παρακολουθήσει στενά την εφαρμογή του, — να τροποποιήσει την προαναφερθείσα πρόταση της Επιτροπής COM(2014)0704 προκειμένου να έχει την εξουσία να αναβάλει την απόδοση των ποσών σε περίπτωση «αρνητικών» υπολοίπων και προσαρμογών·

66. επισημαίνει τις αδυναμίες που εντόπισε το Ελεγκτικό Συνέδριο στην ειδική έκθεσή του αριθ. 2/2014 με τίτλο «Είναι κατάλληλη η διαχείριση των καθεστώτων προτιμησιακών συναλλαγών;» όσον αφορά τη στρατηγική ελέγχου και τη διαχείριση κινδύνου στη Γερμανία, τη Γαλλία και το Ηνωμένο Βασίλειο, με αποτέλεσμα δυνητικές απώλειες για τον προϋπολογισμό της Ένωσης· σημειώνει ότι οι εν λόγω αδυναμίες επιβεβαιώθηκαν από το ύψος των δυνητικά απολεσθέντων εσόδων που εντοπίστηκαν σε αυτά τα τρία κράτη μέλη· παρατηρεί ότι κατόπιν αναγωγής των σφαλμάτων που εντοπίστηκαν στο δείγμα του 2009, το Συνέδριο υπολόγισε ότι το ποσό των δασμών που θα μπορούσε να απολεσθεί στα εν λόγω κράτη μέλη, λόγω παραγραφής, ανερχόταν σε 655 εκατ. EUR· σημειώνει ότι το ποσό αυτό αντιστοιχεί στο 6 % περίπου του ακαθάριστου ποσού των εισαγωγικών δασμών που εισπράχθηκαν στα πέντε επιλεγμένα κράτη μέλη το εν λόγω έτος, δηλαδή 167 εκατ. EUR για τη Γερμανία, 176 εκατ. EUR για τη Γαλλία και 312 εκατ. EUR για το Ηνωμένο Βασίλειο·

Γεωργία

Γεωργία: δημογραφική πρόκληση και διάρθρωση των δικαιούχων

67. επισημαίνει ότι οι δημογραφικές αλλαγές επηρεάζουν την κοινή γεωργική πολιτική (ΚΓΠ) περισσότερο από οποιαδήποτε άλλη πολιτική της Ένωσης, δεδομένου ότι σχεδόν το ένα τρίτο από τα 12 εκατ. αγρότες της Ένωσης που μοιράζονται περισσότερο από το 45 % του προϋπολογισμού της Ένωσης είναι ηλικίας άνω των 65 ετών και μόνο το 6 % είναι νεότεροι από 35 ετών ( 19 ) · χαιρετίζει επομένως τα προγράμματα συνδρομής νέων γεωργών που δρομολογήθηκαν ως μέρος της αναμόρφωσης της ΚΓΠ·

68. εκφράζει τη λύπη του για το γεγονός ότι τα μέτρα που έχουν δρομολογηθεί από την Επιτροπή στη γεωργική πολιτική δεν μπόρεσαν μέχρι στιγμής να διορθώσουν τη δημογραφική ανισορροπία, και ζητεί από την Επιτροπή να επανεξετάσει βάσει αυτού τη δημοσιονομική στήριξη της γεωργίας·

69. τονίζει το γεγονός ότι λιγότεροι από το 2 % των αγροτών της Ένωσης λαμβάνουν το 31 % των άμεσων ενισχύσεων της ΚΓΠ· επισημαίνει ότι η ΚΓΠ θα πρέπει να στοχεύει ειδικά τους μικρούς γεωργούς και πιστεύει ότι η τρέχουσα πρακτική υπονομεύει περαιτέρω την πολιτική αποδοχή της ΚΓΠ·

70. επαναλαμβάνει ότι για να καταστεί η ΚΓΠ δικαιότερη, το Κοινοβούλιο και το Συμβούλιο θέσπισαν ( 20 ) μείωση των πληρωμών άνω των 150 000 EUR και πιθανή επιβολή ανωτάτων ορίων στις άμεσες ενισχύσεις· ζητεί συνεπώς να ελέγξει το Ελεγκτικό Συνέδριο την αποδοτικότητα και την αποτελεσματικότητα του μέτρου αυτού στις προσεχείς ετήσιες εκθέσεις του·

71. επισημαίνει ότι η Τσεχική Δημοκρατία ακολουθούμενη από τη Σλοβακία, την Ουγγαρία, τη Γερμανία και τη Βουλγαρία διατηρούν τα πιο άνισα γεωργικά συστήματα ( 21 ) · καλεί την Επιτροπή και τα κράτη μέλη να εξισορροπήσουν καλύτερα τη διάρθρωση των δικαιούχων τους και ζητεί ο γενικός διευθυντής της ΓΔ AGRI να επισυνάπτει κάθε χρόνο στην ετήσια έκθεση δραστηριοτήτων του ενδεικτικά αριθμητικά στοιχεία για τη διανομή της καταβολής των άμεσων ενισχύσεων ΚΓΠ στους παραγωγούς ανά κράτος μέλος και κατηγορία δικαιούχων·

Γεωργία: ποσοστό σφάλματος στον πρώτο πυλώνα

72. εκφράζει τη λύπη του για το γεγονός ότι οι πληρωμές από το Ευρωπαϊκό Γεωργικό Ταμείο Εγγυήσεων (ΕΓΤΕ) δεν είναι απαλλαγμένες από ουσιαστικά σφάλματα το 2013, το πιθανότερο ποσοστό σφάλματος που υπολόγισε το Ελεγκτικό Συνέδριο ήταν 3,6 % (3,8 % το 2012) ( 22 ) και ότι από τα πέντε συστήματα εποπτείας και ελέγχου που εξετάστηκαν για πληρωμές που καταχωρίσθηκαν ως δαπάνες, δύο κρίθηκαν αναποτελεσματικά, δύο μερικώς αποτελεσματικά και μόνον ένα θεωρήθηκε αποτελεσματικό·

73. τονίζει ότι σε 33 από 101 ποσοτικώς προσδιορίσιμα σφάλματα που εντόπισε το Ελεγκτικό Συνέδριο, οι εθνικές αρχές διέθεταν επαρκείς πληροφορίες για να προλάβουν, να εντοπίσουν και να διορθώσουν τα εν λόγω σφάλματα τουλάχιστον εν μέρει και ότι εάν όλες αυτές οι πληροφορίες είχαν χρησιμοποιηθεί σωστά, το πιο πιθανό ποσοστό σφάλματος για τον τομέα αυτό θα ήταν 1,1 % χαμηλότερο και επομένως σχετικά κοντά στο όριο σημαντικότητας του 2 %· τονίζει ότι τα κράτη μέλη έχουν σημαντική ευθύνη να εκτελούν σωστά και νομότυπα τον προϋπολογισμό της Ένωσης όταν είναι υπεύθυνα για τη διαχείριση ενωσιακών κονδυλίων·

Πολλαπλή συμμόρφωση

74. επισημαίνει ότι ο έλεγχος του Ελεγκτικού Συνεδρίου κάλυψε τις απαιτήσεις πολλαπλής συμμόρφωσης και ότι οι περιπτώσεις στις οποίες δεν είχαν τηρηθεί οι υποχρεώσεις πολλαπλής συμμόρφωσης αντιμετωπίστηκαν ως σφάλμα στο βαθμό που αποδείχτηκε ότι η παράβαση διαπράχτηκε το έτος κατά το οποίο ο γεωργός είχε υποβάλει αίτηση για ενίσχυση· επισημαίνει ότι το Ελεγκτικό Συνέδριο περιλαμβάνει τις αδυναμίες στο πεδίο της πολλαπλής συμμόρφωσης στον υπολογισμό του ποσοστού σφάλματος, ενώ σημειώνει ότι, κατά την άποψη της Επιτροπής, η πολλαπλή συμμόρφωση δεν επηρεάζει την επιλεξιμότητα για πληρωμές, αλλά μόνο ενεργοποιεί διοικητικές κυρώσεις·

75. σημειώνει ότι η Επιτροπή δηλώνει, στην απάντησή της προς το Ελεγκτικό Συνέδριο, ότι το νομικό πλαίσιο έχει απλοποιηθεί για την προγραμματική περίοδο 2014-2020, και ζητεί από την Επιτροπή να υποβάλει έκθεση, έως το τέλος του 2015, σχετικά με το πώς λειτούργησαν τα μέτρα αυτά στην πράξη, καθώς και σχετικά με τα επιπρόσθετα μέτρα που θα μπορούσαν να ληφθούν αναφορικά με τυχόν εναπομείναντες περίπλοκους κανόνες και προϋποθέσεις επιλεξιμότητας·

Ποσοστά σφάλματος στα μέτρα αγοράς

76. ανησυχεί για το γεγονός ότι το ποσοστό σφάλματος όσον αφορά τα γεωργικά μέτρα αγοράς βρίσκεται στο 7,44 % όπως υπολογίστηκε από την Επιτροπή· εκφράζει τη δυσαρέσκειά του για το ότι το ποσοστό αυτό είναι το δεύτερο υψηλότερο ποσοστό σφάλματος σε τομέα πολιτικής το 2013·

77. τονίζει ότι οι επιφυλάξεις που κατέγραψε ο γενικός διευθυντής της ΓΔ AGRI στην ετήσια έκθεση δραστηριοτήτων του το 2013 επιβεβαιώνουν την ανησυχητική κατάσταση που επικρατεί στα μέτρα της αγοράς, καθώς επτά καθεστώτα ενισχύσεων σε εννέα κράτη μέλη αποτέλεσαν αντικείμενο των επιφυλάξεων, ιδιαίτερα στους τομείς των οπωροκηπευτικών, της αναδιάρθρωσης των αμπελώνων, των επενδύσεων στην παραγωγή οίνου, των επιστροφών κατά την εξαγωγή για πουλερικά και του προγράμματος διανομής γάλακτος στα σχολεία·

78. εφιστά την προσοχή στο γεγονός ότι πολλά μικρότερα προγράμματα, όπως είναι αυτά για τα φρούτα και το γάλα στα σχολεία, δεν είναι φιλικά προς τον χρήστη, εν μέρει λόγω της συναφούς γραφειοκρατίας, και για τον λόγο αυτό η διάδοση και η εφαρμογή τους δεν είναι ικανοποιητική·

79. εκφράζει τη δυσαρέσκειά του για τις σημαντικές ελλείψεις των διαδικασιών ελέγχου που εφαρμόστηκαν για τη χορήγηση της αναγνώρισης σε ομάδες παραγωγών ( 23 ) για οπωροκηπευτικά στην Πολωνία, την Αυστρία, την Ολλανδία και το Ηνωμένο Βασίλειο όπως αποκάλυψε το Ελεγκτικό Συνέδριο στην ετήσια έκθεσή του για το 2013 και επιβεβαίωσε ο γενικός διευθυντής της ΓΔ AGRI ο οποίος στην ετήσια έκθεση δραστηριοτήτων του για το 2013 έχει διατυπώσει επιφύλαξη βασιζόμενος στην εκτίμησή του ότι περίπου 25 % του συνόλου των δαπανών δυνάμει αυτού του μέτρου βρίσκεται σε κίνδυνο, συγκεκριμένα 102,7 εκατ. EUR·

80. εκφράζει τη λύπη του για τις αδυναμίες που εντόπισε η Επιτροπή όσον αφορά τα μέτρα για την «αναδιάρθρωση των αμπελώνων» στην Ισπανία που δικαιολόγησε την επιφύλαξη την οποία εξέδωσε ο γενικός διευθυντής της ΓΔ AGRI βάσει διορθωμένου ποσοστού σφάλματος 33 % και διακυβευόμενου ποσού 54 εκατ. EUR καθώς και το μέτρο «εξαγωγή πουλερικών στη Γαλλία» βάσει διορθωμένου ποσοστού σφάλματος 69,6 % και διακυβευόμενου ποσού 29,3 εκατ. EUR·

Αξιοπιστία των δεδομένων των κρατών μελών στις άμεσες ενισχύσεις

81. επιδοκιμάζει το γεγονός ότι, δεδομένου ότι τα ποσοστά σφάλματος που κοινοποιήθηκαν από τα κράτη μέλη στις στατιστικές ελέγχου δεν καλύπτουν όλες τις συνιστώσες του εναπομένοντος ποσοστού σφάλματος και δεν είναι πάντοτε αξιόπιστες, η ΓΔ AGRI προέβη σε χωριστή εκτίμηση για κάθε οργανισμό πληρωμών βάσει όλων των διαθέσιμων πληροφοριών, συμπεριλαμβανομένων των διαπιστώσεων ελέγχου του Ελεγκτικού Συνεδρίου·

82. επαναλαμβάνει τις διαβεβαιώσεις του Ελεγκτικού Συνεδρίου ( 24 ) σύμφωνα με τις οποίες τα αποτελέσματα της νέας αυτής προσέγγισης καταδεικνύουν ότι οι στατιστικές των επιθεωρήσεων των κρατών μελών, οι δηλώσεις των διευθυντών των οργανισμών πληρωμών και οι εργασίες των οργανισμών πιστοποίησης παρέχουν περιορισμένη μόνον διασφάλιση·

83. επισημαίνει ότι παρά το γεγονός ότι σχεδόν όλοι οι οργανισμοί πληρωμών για τις άμεσες ενισχύσεις ήσαν διαπιστευμένοι και πιστοποιημένοι από πιστοποιούσες αρχές και παρά το γεγονός ότι 79 από τις 82 δηλώσεις αξιοπιστίας που διατύπωσαν οι οργανισμοί πληρωμών έλαβαν ανεπιφύλακτη γνώμη από τους οργανισμούς πιστοποίησης το 2013, επιβεβαιώνοντας με τον τρόπο αυτό την ακρίβεια των δηλώσεων αξιοπιστίας που υπέβαλαν οι διευθυντές των οργανισμών πληρωμών, η Επιτροπή χρειάστηκε να διορθώσει προς τα πάνω τα ποσοστά σφάλματος που κοινοποιήθηκαν 42 από τους 68 οργανισμούς πληρωμών με εναπομένον ποσοστό σφάλματος πάνω από 2 %·

84. επισημαίνει ότι οι 5 οργανισμοί πληρωμών με το υψηλότερο ποσοστό σφάλματος ήταν: 1. Ηνωμένο Βασίλειο, RPA 5,66 % [κοινοποίηση κράτους μέλους (ΚΜ): 0,67 %] 2. Ελλάδα, Ο.Π.Ε.Κ.Ε.Π.Ε. 5,17 % (κοινοποίηση ΚΜ: 0,83 %) 3. Ισπανία, AVGA 4,71 % (κοινοποίηση ΚΜ: 1,93 %) 4. Πορτογαλία, IFAP 4,37 % (κοινοποίηση ΚΜ: 0,82 %) 5. Ρουμανία, PIAA 4,27 % (κοινοποίηση ΚΜ: 1,77 %)

85. εκφράζει τη λύπη του για το γεγονός ότι το ισχύον νομοθετικό πλαίσιο δεν προβλέπει κυρώσεις για την παροχή από τους οργανισμούς πληρωμών ανακριβών ή εσφαλμένων στοιχείων ( 25 )

86. ζητεί περισσότερη εποπτεία και στενότερη παρακολούθηση και συντονισμό των εθνικών οργανισμών πληρωμής στα επιμέρους κράτη μέλη από υπαλλήλους της Ένωσης, ιδίως δε των οργανισμών πληρωμής που παρουσιάζουν μονίμως ανεπαρκείς επιδόσεις τα τελευταία τρία χρόνια, ώστε η διαχείριση των πληρωμών να καταστεί αποτελεσματικότερη·

ΟΣΔΕ και ΣΑΑ

87. συμμερίζεται την άποψη που εξέφρασαν η Επιτροπή και το Ελεγκτικό Συνέδριο σύμφωνα με την οποία το Ολοκληρωμένο Σύστημα Διαχείρισης και Ελέγχου (ΟΣΔΕ) διαδραματίζει βασικό ρόλο όσον αφορά την πρόληψη και τη μείωση των σφαλμάτων που περιέχουν οι δηλώσεις των γεωργών και επισημαίνει ότι χάρη στη σωστή λειτουργία του οι γεωργικές άμεσες ενισχύσεις δεν περιέχουν ουσιώδη σφάλματα·

88. εκφράζει τη δυσαρέσκειά του για το γεγονός ότι οι συνεχιζόμενες αδυναμίες όσον αφορά την εξαίρεση των μη επιλέξιμων εκτάσεων από το Σύστημα Αναγνώρισης Αγροτεμαχίων (ΣΑΑ) και τη διοικητική μεταχείριση των δηλώσεων από αγρότες συμβάλλουν σημαντικά στο επίπεδο των σφαλμάτων που απομένουν στις πληρωμές ΕΓΤΕ·

89. τονίζει για άλλη μια φορά την οριζόντια διάσταση των αδυναμιών που εντοπίστηκαν στο ΣΑΑ· σημειώνει ότι από το 2007 το Ελεγκτικό Συνέδριο εξέτασε το ΟΣΔΕ σε 38 οργανισμούς πληρωμών και στα 28 κράτη μέλη και εκφράζει μεγάλη δυσαρέσκεια για το γεγονός ότι μόνον επτά από τα συστήματα ελέγχου αξιολογήθηκαν ως αποτελεσματικά, 22 κρίθηκαν εν μέρει αποτελεσματικά και εννέα συστήματα ελέγχου κρίθηκαν αναποτελεσματικά· καλεί την Επιτροπή να εξασφαλίσει ότι οι οικονομικοί κίνδυνοι για τον προϋπολογισμό καλύπτονται από καθαρές δημοσιονομικές διορθώσεις·

Διαδικασίες διασφάλισης της ανάκτησης των αχρεωστήτως καταβληθεισών ενισχύσεων

90. εκφράζει ανησυχίες για το γεγονός που ανέφερε το Ελεγκτικό Συνέδριο ( 26 ) ότι ποσά που χάθηκαν λόγω παρατυπιών ή αμέλειας σε σχέση δηλώσεις για το έτος υποβολής 2008 ή νωρίτερα, είχαν κοινοποιηθεί στους οφειλέτες στην Ιρλανδία με σημαντική καθυστέρηση και δεν είχε εφαρμοστεί σχετικά καμία διαδικασία ανάκτησης ή εκτέλεσης επί σειρά ετών·

91. αναφέρει ότι έως το τέλος του 2012, από τα 6,7 εκατ. EUR των οφειλών που συνδέονταν με τα εν λόγω έτη υποβολής δηλώσεων, 2,3 εκατ. EUR βάρυναν την Ένωση στο πλαίσιο του κανόνα επιμερισμού του 50/50 παρά την καθυστέρηση που διαπίστωσε το Ελεγκτικό Συνέδριο στη διαδικασία κοινοποίησης και φοβάται ότι τα χρήματα θα χαθούν οριστικά για τον προϋπολογισμό της Ένωσης·

92. ανησυχεί επίσης για τις διαπιστώσεις του Ελεγκτικού Συνεδρίου όσον αφορά το γεγονός ότι οι ιταλικές αρχές δεν είχαν καταγράψει κατά πόσο οι οφειλές προέκυψαν λόγω παρατυπιών ή διοικητικών σφαλμάτων κάτι που θα μπορούσε δυνητικά να οδηγήσει σε επιβάρυνση του προϋπολογισμού της Ένωσης· ζητεί από την Επιτροπή να συντάξει λεπτομερή ανάλυση της κατάστασης και να την υποβάλει πριν από το τέλος του έτους·

93. σημειώνει ότι σύμφωνα με τα στοιχεία που παρέχονται στην ετήσια έκθεση δραστηριοτήτων 2013 της ΓΔ AGRI ( 27 ) , τα κράτη μέλη με τις χειρότερες επιδόσεις όσον αφορά τα αχρεωστήτως καταβληθέντα ποσά είναι η Βουλγαρία με ποσοστό ανάκτησης 4 %, 21 % στην Ελλάδα, 25 % στην Γαλλία, 25 % στη Σλοβενία, 27 % στη Σλοβακία και 33 % στην Ουγγαρία· εκφράζει την ανησυχία του για τα εξαιρετικά χαμηλά επίπεδα ανακτήσεων σε ορισμένους τομείς και ζητεί από την Επιτροπή να συντάξει έκθεση για τα αίτια και τις δυνατότητες βελτιώσεων·

Διαδικασία εκκαθάρισης λογαριασμών

94. σημειώνει ότι το 2013 η Επιτροπή έλαβε τέσσερις αποφάσεις ως προς τη συμμόρφωση, οι οποίες οδήγησαν σε δημοσιονομικές διορθώσεις ύψους 1 116,8 εκατ. EUR (861,9 εκατ. EUR σε σχέση με το ΕΓΤΕ και 236,2 εκατ. EUR σε σχέση με το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) ποσό που αντιπροσωπεύει περίπου 2 % του προϋπολογισμού της Ένωσης για τη γεωργία και την αγροτική ανάπτυξη (1,4 % στην περίοδο 2008-2012)·

95. επισημαίνει ότι το ποσό αυτό δεν μπορεί να συγκριθεί με το πιθανότερο ποσοστό σφάλματος που υπολόγισε το Ελεγκτικό Συνέδριο επειδή οι έλεγχοι συμμόρφωσης της Επιτροπής βασίζονται στα συστήματα, δεν ελέγχουν την κανονικότητα των συναφών πράξεων, καλύπτουν δαπάνες που αφορούν περισσότερα του ενός οικονομικά έτη, οδηγούν σε δημοσιονομικές διορθώσεις που πραγματοποιούνται στο 65 % των περιπτώσεων σε κατ' αποκοπή βάση και κατά συνέπεια δεν επιτρέπουν να υπολογιστεί ένα ετήσιο ποσοστό σφάλματος ( 28 )

96. τονίζει ότι η αύξηση στο 2013 του μέσου επιπέδου δημοσιονομικής διόρθωσης σε σύγκριση με το χρονικό διάστημα 2008-2012 αιτιολογείται σύμφωνα με τα πορίσματα του Ελεγκτικού Συνεδρίου ( 29 ) κυρίως λόγω της μείωσης των καθυστερημένων εκκρεμών φακέλων ελέγχου από 553 στο τέλος του 2012 σε 516 στο τέλος του 2013 και ότι η διευθέτηση των εν λόγω φακέλων, οι οποίοι αφορούσαν οικονομικά έτη πριν από το 2010, είχε ως αποτέλεσμα δημοσιονομικές διορθώσεις ύψους 881 εκατ. EUR (79 % του συνόλου)·

97. ανησυχεί διότι οι ισχύουσες επί του παρόντος διατάξεις δεν εγγυώνται την ανεξαρτησία του οργάνου συμβιβασμού που ενδέχεται να αναμιχθεί στη διαδικασία εκκαθάρισης λογαριασμών ( 30 )

Αγροτική ανάπτυξη, περιβάλλον, αλιεία και υγεία

98. σημειώνει ότι οι πληρωμές για την αγροτική ανάπτυξη, το περιβάλλον, την αλιεία και την υγεία δεν είναι απαλλαγμένες από ουσιαστικά σφάλματα το 2013, με μείωση του πιθανότερου ποσοστού σφάλματος σε 6,7 % από 7, 9 % το 2012 και ότι 13 συστήματα εποπτείας και ελέγχου που εξετάστηκαν για πληρωμές που καταχωρίσθηκαν ως δαπάνες στα κράτη μέλη αξιολογήθηκαν ως μερικώς αποτελεσματικά και έξι ως αναποτελεσματικά·

99. συμφωνεί με την άποψη του Ελεγκτικού Συνεδρίου ότι το πιθανότερο ποσοστό σφάλματος θα είχε μειωθεί σε 2 % εάν οι εθνικές αρχές είχαν χρησιμοποιήσει όλες τις πληροφορίες που είχαν στη διάθεσή τους για να προλάβουν, να εντοπίσουν και να διορθώσουν τα σφάλματα· τονίζει ότι τα κράτη μέλη έχουν σημαντική ευθύνη όσον αφορά τη σωστή και νομότυπη εκτέλεση του προϋπολογισμό της Ένωσης όταν είναι υπεύθυνα για τη διαχείριση ενωσιακών κονδυλίων·

100. εκφράζει τη δυσαρέσκειά του για το γεγονός ότι το υπολογιζόμενο από το Ελεγκτικό Συνέδριο μέσο ποσοστό σφάλματος για την αγροτική ανάπτυξη που προέκυψε στα τελευταία τρία έτη ήταν 8,2 % και ότι το 2013 ήταν 7,9 % ( 31 ) · εκφράζει τη δυσαρέσκειά του για το ότι το ποσοστό αυτό είναι το υψηλότερο ποσοστό σφάλματος σε τομέα πολιτικής το 2013·

101. σημειώνει ότι τα σφάλματα που εντόπισε το Ελεγκτικό Συνέδριο προέκυψαν κυρίως επειδή οι δικαιούχοι δεν πληρούσαν τις προϋποθέσεις για τη χορήγηση βοήθειας, οι διατάξεις περί ανάθεσης δημοσίων συμβάσεων δεν εφαρμόστηκαν σωστά και δεν τηρήθηκαν οι γεωργοπεριβαλλοντικές δεσμεύσεις·

102. ανησυχεί για το γεγονός ότι το Ελεγκτικό Συνέδριο διαπίστωσε ότι οι εκ προθέσεως παραβάσεις από ιδιώτες δικαιούχους για τις οποίες υπάρχουν υποψίες συνέβαλαν στο ένα όγδοο του ποσοστού σφάλματος στην αγροτική ανάπτυξη και εκφράζει τη δυσαρέσκειά του για το γεγονός ότι το ειδικό μέτρο αγροτικής ανάπτυξης «προστιθέμενη αξία στα γεωργικά και δασοκομικά προϊόντα» συνέβαλε στον πιο σημαντικό βαθμό στο ποσοστό σφάλματος για τις ιδιωτικές επενδύσεις ( 32 ) , πράγμα που είχε ως αποτέλεσμα να εκφράσει το Ελεγκτικό Συνέδριο σοβαρές ανησυχίες όσον αφορά την αποδοτικότητα και αποτελεσματικότητα του μέτρου στην επίτευξη του στόχου του·

103. συμφωνεί με την άποψη που εξέφρασε το Ελεγκτικό Συνέδριο ( 33 ) ότι τα σφάλματα προκλήθηκαν εν μέρει από την πολυπλοκότητα των κανόνων και τη μεγάλη ποικιλία των καθεστώτων ενισχύσεων στο πλαίσιο των προγραμμάτων 2007-2013: υπάρχουν 46 μέτρα συνολικά για την αγροτική ανάπτυξη, το καθένα με τους δικούς του κανόνες και τις απαιτήσεις του·

104. σημειώνει το αυξανόμενο επίπεδο αναστολής και διακοπής των πληρωμών στις οποίες προβαίνει η Επιτροπή, το οποίο εξασφαλίζει τη συστηματική λήψη διορθωτικών μέτρων σε περιπτώσεις όπου εντοπίζονται ελλείψεις·

105. επιδοκιμάζει την αναθεωρημένη προσέγγιση της Επιτροπής για τον υπολογισμό του εναπομένοντος ποσοστού σφάλματος λαμβάνοντας υπόψη όλους τους σχετικούς ελέγχους και πληροφορίες με σκοπό την προσαρμογή του ποσοστού σφάλματος που δηλώνουν τα κράτη μέλη·

106. εκφράζει τη δυσαρέσκειά του για την έλλειψη αξιοπιστίας των δεδομένων που κοινοποιούν τα κράτη μέλη για τα αποτελέσματα των ελέγχων τους· σημειώνει ότι οι πιστοποιούσες αρχές εξέδωσαν γνώμη με επιφύλαξη στην οποία δηλώνεται ποσοστό σφάλματος πάνω από 2 % για εννέα μόνον οργανισμούς πληρωμών από 74 ( 34 ) ενώ η Επιτροπή εξέδωσε γνώμη με επιφύλαξη για 31 οργανισμούς σε 24 κράτη μέλη ( 35 )

107. εκφράζει τη λύπη του για την έλλειψη ποιότητας στα διορθωτικά μέτρα που λαμβάνουν ορισμένα κράτη μέλη και για την απουσία συστηματικής προσέγγισης για την εκρίζωση των αιτίων των σφαλμάτων σε όλα τα κράτη μέλη· τονίζει ότι δεν υπάρχει προληπτική δράση κατά τ ης γενικής αδυναμίας σε επίπεδο Ένωσης·

108. αναγνωρίζει ότι οι κύριοι παράγοντες στους οποίους οφείλεται η υστέρηση εκτέλεσης κατά 4 300 000 EUR στο κεφάλαιο 17 04 — Ασφάλεια των τροφίμων και των ζωοτροφών, υγεία και καλή μεταχείριση των ζώων και υγεία των φυτών, είναι τα 900 000 EUR που αντιστοιχούν σε έσοδα ειδικού προορισμού για τα διάφορα προγράμματα που μπορούν να χρησιμοποιηθούν το 2014, και τα 2 000 000 EUR για το ταμείο έκτακτης ανάγκης· σημειώνει ότι, από το δεύτερο ποσό, ποσοστό 50 % ή 1 000 000 EUR μεταφέρθηκαν στο 2014 (για την αντιμετώπιση του καταρροϊκού πυρετού στη Γερμανία) και εκτελέστηκε φέτος·

Αιτήματα προς την Επιτροπή, τα κράτη μέλη και το Ελεγκτικό Συνέδριο αναφορικά με τη γεωργία και την αγροτική ανάπτυξη

109. ζητεί από το Ελεγκτικό Συνέδριο να υπολογίσει χωριστά ποσοστά σφάλματος για τα μέτρα αγοράς και τις άμεσες ενισχύσεις στον πρώτο πυλώνα της ΚΓΠ·

110. συνιστά στην Επιτροπή να παρακολουθεί ενεργά την εφαρμογή διορθωτικών μέτρων σχετικών με τις ελλείψεις στο σύστημα ελέγχου που εφαρμόζεται όσον αφορά τις ενισχύσεις της ΕΕ για την αναγνώριση των ομάδων παραγωγών για τα οπωροκηπευτικά στην Πολωνία, και στα επιχειρησιακά προγράμματα για τις οργανώσεις παραγωγών στην Αυστρία, την Ολλανδία και το Ηνωμένο Βασίλειο··

111. προτρέπει την Επιτροπή να αποδείξει την ενωσιακή προστιθέμενη αξία των μέτρων παρέμβασης στις γεωργικές αγορές έχοντας κατά νου τον κίνδυνο δυνητικών απωλειών που πλήττουν τον προϋπολογισμό της Ένωσης και ζητεί από την Επιτροπή να εξετάσει το ενδεχόμενο της κατάργησής τους εάν ο κίνδυνος αυτός είναι πολύ υψηλός· ζητεί από την Επιτροπή στην έκθεση παρακολούθησης της απαλλαγής της Επιτροπής για το 2013 να περιλάβει πληροφορίες για τα μέτρα που θα λάβει η Ευρωπαϊκή Υπηρεσία Καταπολέμησης της Απάτης (OLAF) υπό το φως της αποστολής ελέγχου για τις επιστροφές κατά την εξαγωγή για πουλερικά στη Γαλλία·

112. ζητεί από την Επιτροπή να συντάξει προτάσεις με σκοπό την επιβολή κυρώσεων για παροχή εσφαλμένων ή ανακριβών στοιχείων από τους οργανισμούς πληρωμών περιλαμβάνοντας τις ακόλουθες τρεις παραμέτρους, συγκεκριμένα τις στατιστικές επιθεωρήσεων, τις δηλώσεις των οργανισμών πληρωμών και το έργο που επιτελούν οι φορείς πιστοποίησης· ζητεί να έχει η Επιτροπή την εξουσία να αποσύρει τη διαπίστευση των οργανισμών πληρωμών σε περιπτώσεις σοβαρών παραποιήσεων·

113. προτρέπει τον γενικό διευθυντή της ΓΔ AGRI να εξετάσει την πραγματική προστιθέμενη αξία της καθυστέρησης κάθε χρόνο των επιφυλάξεων που δικαιολογούνται λόγω ελλείψεων στο ΣΤΑ ενώ αυτές οι ελλείψεις έχουν σαφή οριζόντια διάσταση·

114. ζητεί από την Επιτροπή και τα κράτη μέλη να λάβουν τα αναγκαία μέτρα με σκοπό να εξασφαλίσουν ότι το ΟΣΔΕ αξιοποιείται πλήρως, και ιδιαίτερα να διασφαλίσουν ότι η επιλεξιμότητα και το μέγεθος των αγροτεμαχίων αξιολογούνται και καταγράφονται ορθά από τα κράτη μέλη και ότι λαμβάνονται άμεσα διορθωτικά μέτρα από τα κράτη μέλη στα οποία διαπιστώθηκε ότι το ΟΣΔΕ παρουσιάζει συστημικά σφάλματα·

115. προτρέπει την Επιτροπή να διαλευκάνει τα γεγονότα που αναφέρει το Ελεγκτικό Συνέδριο στην Ιρλανδία και την Ιταλία στα σημεία 3.24 και 3.25 της ετήσιας έκθεσής του για το 2013 όσον αφορά παρατυπίες στην ανάκτηση αχρεωστήτως καταβληθέντων ποσών, να λάβει τα αναγκαία διορθωτικά μέτρα και να υποβάλει έκθεση στο κοινοβούλιο μέχρι τον Ιούνιο του 2015·

116. προτρέπει την Επιτροπή να λάβει μέτρα για την περαιτέρω μείωση των καθυστερημένων εκκρεμών φακέλων ελέγχου στη διαδικασία εκκαθάρισης λογαριασμών ώστε όλοι οι έλεγχοι που διενεργήθηκαν πριν από το 2012 να κλείσουν έως το τέλος του 2015·

117. ζητεί ειδικότερα η εντολή των μελών του οργάνου συμβιβασμού που εμπλέκεται στη διαδικασία εκκαθάρισης λογαριασμών να είναι χρονικά περιορισμένη σε μια πρώτη τριετή θητεία με δυνατότητα παράτασης για ένα έτος κατ' ανώτατο όριο· ζητεί ακόμη να αποφεύγεται κάθε πιθανή σύγκρουση συμφερόντων στη διαχείριση των εν λόγω φακέλων και να μην εκπροσωπούνται στο όργανο συμβιβασμού τα κράτη μέλη όταν οι δημοσιονομικές διορθώσεις τα αφορούν άμεσα·

118. ζητεί από την Επιτροπή να υποβάλει λεπτομερή έκθεση στο Κοινοβούλιο σχετικά με την εκτέλεση της επιβολής ανώτατου ορίου στις άμεσες ενισχύσεις ανά κράτος μέλος·

119. απευθύνει έκκληση για μία λιγότερο γραφειοκρατική ΚΓΠ προκειμένου να μειωθούν τα ποσοστά σφάλματος· εκφράζει, κατά συνέπεια, ικανοποίηση για τη δέσμευση που ανέλαβε η Επιτροπή να αναγάγει την απλούστευση και την επικουρικότητα σε μέγιστες προτεραιότητές της για την επόμενη πενταετία· ζητεί να αφαιρείται, στις ακραίες περιπτώσεις, η διαπίστευση από τους οργανισμούς πληρωμών των οποίων η απόδοση διατηρείται συνεχώς σε χαμηλά επίπεδα·

120. καλεί την Επιτροπή να υποβάλει σε εύθετο χρόνο λεπτομερές σχέδιο για τη μείωση της γραφειοκρατίας κατά 25 % μέσα στην προσεχή πενταετία·

121. ζητεί από το Ελεγκτικό Συνέδριο να εξετάζει τον τομέα πολιτικής της αγροτικής ανάπτυξης σε χωριστό κεφάλαιο της ετήσιας έκθεσής του ή τουλάχιστον, να υπολογίζει χωριστά ποσοστά σφάλματος για τον τομέα πολιτικής της αγροτικής ανάπτυξης, τον τομέα πολιτικής αλιείας και το πρόγραμμα LIFE+·

122. συνιστά να διασφαλίσει η Επιτροπή ότι τα σχέδια δράσης των κρατών μελών στην αγροτική ανάπτυξη είναι πλήρη, συμπεριλαμβάνοντας όλες τις περιφέρειες και όλα τα μέτρα στο πεδίο τους, ιδίως τα επενδυτικά, και ότι λαμβάνουν υπόψη τις διαπιστώσεις ελέγχου της Επιτροπής και του Ελεγκτικού Συνεδρίου·

123. ζητεί από την Επιτροπή πληροφορίες σχετικά με τη συνέχεια που δόθηκε στις περιπτώσεις υποψιών για εκ προθέσεως παραβάσεις που ανέφερε το Ελεγκτικό Συνέδριο στην OLAF, ιδιαίτερα, όσον αφορά το μέτρο αγροτικής ανάπτυξης «προστιθέμενη αξία στα γεωργικά και δασοκομικά προϊόντα» και να επανεξετάσει πλήρως τον σχεδιασμό αυτού του μέτρου με γνώμονα τις επικριτικές παρατηρήσεις που εξέδωσε το Ελεγκτικό Συνέδριο ως προς την αποδοτικότητα και την αποτελεσματικότητά του στην έκθεση με θέμα τη συνέχεια που θα δοθεί στην απαλλαγή της Επιτροπής για το 2013·

124. καλεί την Επιτροπή να παρακολουθεί στενά την εκτέλεση των προγραμμάτων αγροτικής ανάπτυξης και στους ελέγχους συμμόρφωσης να λαμβάνει υπόψη τους εφαρμοστέους κανόνες περιλαμβανομένων εκείνων που θεσπίζονται σε εθνικό επίπεδο όπου χρειάζεται, με σκοπό να μειωθεί ο κίνδυνος των επαναλαμβανόμενων αδυναμιών και σφαλμάτων που εμφανίστηκαν στη διάρκεια της περιόδου προγραμματισμού 2007-2013·

Αλιεία

125. σημειώνει την επιφύλαξη που διατύπωσε η ΓΔ MARE σχετικά με το ποσοστό σφάλματος άνω του 2 % σε σχέση με τις δαπάνες που δήλωσαν ορισμένα κράτη μέλη και στην περίπτωση ενός κράτους μέλους με έκθεση που δεν θεωρήθηκε αξιόπιστη και τη μη υποβολή έκθεσης· αποδοκιμάζει την κατάσταση αυτή όσον αφορά το σχετικό κράτος μέλος· σημειώνει ωστόσο ότι η κατάσταση έχει βελτιωθεί μετά τις οδηγίες που διατύπωσε η Επιτροπή προς το εν λόγω κράτος μέλος·

126. εκφράζει τη λύπη του, διότι πέραν αυτών των παρατηρήσεων το Ελεγκτικό Συνέδριο δεν έχει παράσχει περισσότερες λεπτομέρειες για το αποτέλεσμα των ελέγχων του για τον συγκεκριμένο τομέα της αλιείας και των θαλάσσιων υποθέσεων, ζητεί δε για λόγους διαφάνειας οι ως άνω πληροφορίες να γνωστοποιηθούν·

127. αναγνωρίζει ότι 92,31 % των πληρωμών της ΓΔ MARE εκτελέστηκαν εντός του προβλεπόμενου χρονοδιαγράμματος· σημειώνει με ανησυχία ωστόσο ότι ο αριθμός των καθυστερημένων πληρωμών αυξήθηκε σε σύγκριση με το προηγούμενο οικονομικό έτος· σημειώνει με ικανοποίηση ότι οι τόκοι υπερημερίας που καταβλήθηκαν το 2013 παρουσιάζουν μείωση και ενθαρρύνει ως εκ τούτου την ΓΔ MARE να προβαίνει σε πληρωμές σύμφωνα με τις σχετικές νομικές απαιτήσεις·

Περιφερειακή πολιτική, μεταφορές και ενέργεια

ΕΕ2020

128. τονίζει ότι από το συνολικό ποσό πληρωμών το 2013 δυνάμει αυτής της ομάδας πολιτικής (45,311 δισεκατ. EUR), 96 % (43,494 δισεκατ. EUR) αφορούν την περιφερειακή πολιτική, η οποία υλοποιείται κυρίως μέσω του ΕΤΠΑ και του Ταμείου Συνοχής (ΤΣ), 1,059 δισεκατ. EUR διατίθενται στην κινητικότητα και τις μεταφορές και 758 εκατ. EUR στην ενέργεια·

129. αναγνωρίζει τον καθοριστικό ρόλο που διαδραματίζει η περιφερειακή πολιτική της Ένωσης στη μείωση των περιφερειακών ανισοτήτων, την προώθηση της οικονομικής, κοινωνικής και εδαφικής συνοχής μεταξύ των περιφερειών των κρατών μελών και μεταξύ των ίδιων των κρατών μελών· αναγνωρίζει ότι αυτή η πολιτική είναι η κύρια πολιτική μακροπρόθεσμων επενδύσεων σε ενωσιακή κλίμακα στην πραγματική οικονομία, ότι αντιστοιχεί στο 29 % του συνόλου των δαπανών του προϋπολογισμού της Ένωσης το 2013 και αποτελεί δοκιμασμένο εργαλείο για τη δημιουργία ανάπτυξης και θέσεων εργασίας στην Ένωση, που στηρίζει την επίτευξη των στόχων της στρατηγικής Ευρώπης 2020·

130. αναγνωρίζει τον σημαντικό ρόλο των πολιτικών στον τομέα των μεταφορών και της ενέργειας για την εγκαθίδρυση ασφαλών, βιώσιμων και ανταγωνιστικών συστημάτων και υπηρεσιών μεταφορών και ενέργειας για τους πολίτες και τις επιχειρήσεις της Ένωσης και υπογραμμίζει τη συμβολή αυτών των πολιτικών στην υλοποίηση των στόχων της στρατηγικής Ευρώπης 2020·

131. επιδοκιμάζει το γεγονός ότι η Επιτροπή αξιολογεί την αποτελεσματικότητα, την αποδοτικότητα, τη συνοχή και την ευρωπαϊκή προστιθέμενη αξία της περιφερειακής πολιτικής μέσω της εκ των υστέρων αξιολόγησης· ευελπιστεί ότι θα λαμβάνει τακτικές επικαιροποιήσεις της αξιολόγησης της Επιτροπής·

132. υπογραμμίζει ότι η Επιτροπή θα πρέπει να εξασφαλίσει ότι λαμβάνει συνεπείς και αξιόπιστες πληροφορίες από τα κράτη μέλη σχετικά με τη χρήση της χρηματοδότησης από το ΕΤΠΑ· θεωρεί ότι αυτές οι πληροφορίες θα πρέπει να αναφέρουν την πρόοδο των επιχειρησιακών προγραμμάτων, όχι μόνον από χρηματοοικονομική άποψη αλλά και από την άποψη των επιδόσεων ( 36 )

133. εφιστά την προσοχή στον πολυετή χαρακτήρα του συστήματος διαχείρισης της πολιτικής συνοχής και υπογραμμίζει ότι η τελική αξιολόγηση των παρατυπιών που σχετίζονται με την υλοποίηση της πολιτικής θα καταστεί δυνατή μόνον αφού λήξει η περίοδος προγραμματισμού·

Σφάλματα

134. επισημαίνει ότι από τις 180 πράξεις τις οποίες το Ελεγκτικό Συνέδριο υπέβαλε σε έλεγχο, 102 (57 %) περιείχαν σφάλματα· σημειώνει ότι το Ελεγκτικό Συνέδριο έχει 95 % εμπιστοσύνη ότι το ποσοστό σφάλματος στον πληθυσμό κυμαίνεται μεταξύ 3,7 % και 10,1 % (κατώτατο και ανώτατο όριο σφάλματος αντίστοιχα) και εκτιμά, βάσει των 40 σφαλμάτων που προσδιόρισε ποσοτικώς, το πιθανότερο ποσοστό σφάλματος σε 6,9 % (2012: 6,8 %);

135. τονίζει ότι σε 17 περιπτώσεις ποσοτικώς προσδιορίσιμων σφαλμάτων που διέπραξαν οι τελικοί δικαιούχοι, οι εθνικές αρχές είχαν στη διάθεσή τους επαρκείς πληροφορίες για να προλάβουν, να εντοπίσουν και να διορθώσουν τα σφάλματα πριν από τη δήλωση των δαπανών στην Επιτροπή· σημειώνει ότι εάν όλες οι παραπάνω πληροφορίες είχαν χρησιμοποιηθεί για τη διόρθωση των σφαλμάτων, το εκτιμώμενο πιθανότερο ποσοστό σφάλματος για αυτό το κεφάλαιο θα ήταν τρεις ποσοστιαίες μονάδες χαμηλότερο· τονίζει ότι τα κράτη μέλη έχουν σημαντική ευθύνη να εκτελούν σωστά και νομότυπα τον προϋπολογισμό της Ένωσης όταν είναι υπεύθυνα για τη διαχείριση ενωσιακών κονδυλίων·

136. επισημαίνει ότι όσον αφορά τις δαπάνες στο πλαίσιο του ΕΤΠΑ και του ΤΣ, καθώς και τις δαπάνες για την κινητικότητα, τις μεταφορές και την ενέργεια, οι κύριοι κίνδυνοι συμμόρφωσης αφορούν: σφάλματα στον τομέα των δημόσιων συμβάσεων (39 %), μη επιλέξιμα έργα/μη επιλέξιμες δραστηριότητες ή μη επιλέξιμοι υποψήφιοι (22 %), μη επιλέξιμες δαπάνες που περιλαμβάνονταν στις σχετικές δηλώσεις (21 %) και μη συμμόρφωση με τους κανόνες περί κρατικών ενισχύσεων για το ΕΤΠΑ και το ΤΣ· εκφράζει την ικανοποίησή του για τις ενέργειες της Επιτροπής με σκοπό τον μετριασμό αυτών των κινδύνων και την παροτρύνει να συνεχίσει να παρέχει καθοδήγηση και κατάρτιση στις διαχειριστικές αρχές σχετικά με τους εντοπιζόμενους κινδύνους· αναμένει ότι οι νέοι κανονισμοί και κανόνες για την περίοδο προγραμματισμού 2014 έως 2020 θα συμβάλουν στη μείωση του κινδύνου σφαλμάτων και στην επίτευξη καλύτερων επιδόσεων, μέσω της απλούστευσης και της αποσαφήνισης των διαδικασιών·

Αξιοπιστία των δεδομένων που υποβάλλουν τα κράτη μέλη

137. σημειώνει ότι οι αρχές των κρατών μελών κοινοποίησαν 322 εθνικές ελεγκτικές γνώμες για τα επιχειρησιακά προγράμματά τους και ότι οι ελεγκτικές γνώμες δήλωσαν σε 209 περιπτώσεις (65 %) ποσοστό σφάλματος κάτω από 2 %· σημειώνει ότι όταν η Επιτροπή έλεγξε τα δεδομένα μπόρεσε να επιβεβαιώσει μόνον την κοινοποίηση των ποσοστών σφαλμάτων των κρατών μελών για 78 εθνικές ελεγκτικές γνώμες· σημειώνει ότι η Επιτροπή χρειάστηκε να διορθώσει 244 ελεγκτικές γνώμες ( 37 ) · ζητεί από την Επιτροπή στο μέλλον να αναφέρει όλες τις λεπτομέρειες στις αλλαγές ποσοστών σφάλματος που διενεργεί η ΓΔ REGIΟ·

138. παρατηρεί ότι η Επιτροπή έκρινε αναξιόπιστα όλα τα σε εθνικό επίπεδο ελεγμένα ποσοστά σφάλματος στις εκθέσεις της Σλοβακίας, 10 από τα 15 ποσοστά σφάλματος στις εκθέσεις της Ουγγαρίας, 2 από 7 στις εκθέσεις της Βουλγαρίας και 1 από 4 στις εκθέσεις του Βελγίου· ζητεί από την Επιτροπή να αποδείξει εάν και πώς οι επιβληθείσες κατ' αποκοπή διορθώσεις για την προστασία του προϋπολογισμού της Ένωσης (25 % για ένα πρόγραμμα και 10 % για εννέα προγράμματα στη Σλοβακία, δύο για τη Βουλγαρία και την Ιταλία και ένα για το Βέλγιο ( 38 ) ) διόρθωσαν την κατάσταση·

139. τονίζει ότι τα δεδομένα σφάλματος που υποβλήθηκαν για τα ακόλουθα επιχειρησιακά προγράμματα ήταν ιδιαίτερα αναξιόπιστα: Κράτος μέλος Πρόγραμμα Τίτλος Ποσό που αποφασίστηκε εκατ. EUR ποσοστό σφάλματος ΚΜ στις ετήσιες εκθέσεις ελέγχου (%) ενιαίο ποσοστό σφάλματος Επιτροπής (%) BE 2007BE162PO001 Βρυξέλλες, Περιφερειακή ανταγωνιστικότητα 56,93 6,23 10 BG 2007BG161PO002 Τεχνική βοήθεια 1 466,43 4,10 10 DE 2007DE162PO006 ΕΤΠΑ Βρέμη 142,01 0,31 5 DE 2007DE161PO003 ΕΤΠΑ Μεκλεμβούργο-Πρόσω Πομερανία 1 252,42 0,81 5 DE 2007DE162PO005 ΕΤΠΑ Έσση 263,45 0,04 5 ETC 2007CB063PO052 INTERREG IV Ιταλία/Αυστρία 60,07 2,77 10 ETC 2007CG163PO030 Σλοβακία/Τσεχική Δημοκρατία 92,74 0,96 10 ETC 2007CB163PO019 Μεκλεμβούργο/ΠΠ — Πολωνία 132,81 0,02 5 HU 2007HU161PO001 Οικονομική ανάπτυξη 2 858,82 0,71 5 HU 2007HU161PO007 Μεταφορές 5 684,24 0,54 5 HU 2007HU161PO003 Δυτικό Pannon 463,75 1,30 5 HU 2007HU161PO004 Νότια Μεγάλη Πεδιάδα 748,71 1,30 5 HU 2007HU161PO005 Κεντρική Υπερδουναβία 507,92 130 5 HU 2007HU161PO006 Βόρεια Ουγγαρία 903,72 1,30 5 HU 2007HU161PO009 Βόρεια Μεγάλη Πεδιάδα 975,07 1,30 5 HU 2007HU161PO011 Νότια Υπερδουναβία 705,14 1,30 5 HU 2007HU161PO001 Κεντρική Ουγγαρία 1 467,20 0,10 5 IT 2007IT161PO007 Ανάπτυξη του Ιταλικού Νότου 579,04 0,63 10 IT 2007IT161PO008 Καλαβρία 1 499,12 2,45 10 SL 2007SL161PO001 Δυνατότητες περιφερειακής ανάπτυξης 1 783,29 2,80 5 SL 2007SL161PO002 Υποδομές 1 562,06 2,80 5 SK 2007SK161PO006 Ανταγωνιστικότητα και αύξηση της οικονομίας 968,25 0 25 SK 2007SK161PO005 Υγεία 250,00 1,79 25 SK 2007SK161PO001 Κοινωνία της Πληροφορίας 843,60 1,79 10 SK 2007SK16UPO001 Έρευνα & Ανάπτυξη 1 209,42 1,30 10 SK 2007SK161PO002 Περιβάλλον 1 820,00 0,33 10 SK 2007SK161PO004 Μεταφορές 3 160,15 0,74 10 SK 2007SK161PO003 Περιφερειακό ΕΠ 1 554,50 0,32 10 SK 2007SK161PO007 Τεχνική βοήθεια 97,60 1,79 10 SK 2007SK162PO001 Μπρατισλάβα 95,21 1,79 10 UK 2007UK162PO001 Lowlands and Uplands, Σκοτία 375,96 5,98 8,42 UK 2007UK161PO002 Δυτική Ουαλία και πεδιάδες 1 250,38 036 5 UK 2007UK162PO012 Ανατολική Ουαλία 72,45 0,36 5

140. ζητεί από την Επιτροπή να υποβάλει έκθεση στο μέλλον για τα ποσοστά σφάλματος ανά πρόγραμμα, όπως κοινοποιούνται από τα κράτη μέλη και αποδεκτά/διορθωμένα από την Επιτροπή στην ετήσια έκθεση δραστηριοτήτων·

141. λαμβάνει υπό σημείωση ότι η Επιτροπή έκρινε εν γένει αξιόπιστο, βάσει δικής της επισκόπησης, το έργο 40 εθνικών ελεγκτικών αρχών που ανέλαβαν τον έλεγχο του 90 % των χορηγήσεων πιστώσεων στο πλαίσιο του ΕΤΠΑ/ΤΣ για την περίοδο προγραμματισμού 2007-2013·

Συστήματα διαχείρισης και ελέγχου (ΣΔΕ)

142. καλεί την Επιτροπή να παράσχει περαιτέρω καθοδήγηση και τεχνική βοήθεια στα κράτη μέλη· ζητεί από την Επιτροπή και τα κράτη μέλη να δώσουν ιδιαίτερη προσοχή στην απλοποίηση των διαδικασιών, περιλαμβανομένων των διαδικασιών για τους δικαιούχους, διότι τούτο μπορεί να είναι επωφελές τόσο για τη διαδικασία λογιστικού ελέγχου όσο και για τη μείωση των ποσοστών σφάλματος, ενώ παράλληλα αυξάνει την αποτελεσματικότητα του συστήματος διαχείρισης και ελέγχου·

143. επιδοκιμάζει τη βελτίωση στη διαχείριση των κονδυλίων από το 2011 στην Αυστρία, την Τσεχική Δημοκρατία και τη Ρουμανία· ανησυχεί για την επιδείνωση της διαχείρισης του ΕΤΠΑ στη Σλοβακία, την Ισπανία, την Ολλανδία και το Ηνωμένο Βασίλειο ( 39 )

144. επισημαίνει ότι, σε 50 από τις 75 περιπτώσεις, εξακολουθούν να υφίστανται επιφυλάξεις επί ένα έτος ή και περισσότερο· καλεί την Επιτροπή να παράσχει εκείνες τις πληροφορίες που θα επιτρέψουν να αξιολογηθεί κατά πόσο έχουν παραμείνει αμετάβλητες οι ελλείψεις στις περιοχές και για ποιους λόγους δεν κατόρθωσαν οι εθνικές αρχές διαχείρισης να διορθώσουν τα λάθη στη πράξη·

145. υποστηρίζει ένθερμα τη διακοπή και τις αναστολές πληρωμών που χρησιμοποιεί η Επιτροπή ως αποτελεσματικό και προληπτικό εργαλείο για την προστασία των οικονομικών συμφερόντων της Ένωσης·

146. γνωρίζει τις διατάξεις του νέου ρυθμιστικού πλαισίου για την περίοδο προγραμματισμού 2014-2020 που ορίζουν ότι οι σοβαρές ελλείψεις κατά την έννοια του κατ' εξουσιοδότηση κανονισμού (ΕΕ) αριθ. 480/2014 της Επιτροπής ( 40 ) , που εντοπίζονται από την Επιτροπή και το Ελεγκτικό Συνέδριο μετά την υποβολή των λογαριασμών θα οδηγούν σε καθαρές δημοσιονομικές διορθώσεις για τα σχετικά προγράμματα· ζητεί από την Επιτροπή να παράσχει κατάλογο με τις περιπτώσεις αυτές έγκαιρα φια τη διαδικασία απαλλαγής της Επιτροπής 2014·

147. εκφράζει επιδοκιμασία για τις ενισχυμένες διαδικασίες ελέγχων και επιθεωρήσεων που προβλέπονται στο ρυθμιστικό πλαίσιο για την περίοδο προγραμματισμού 2014-2020, ειδικότερα όσον αφορά τις επαληθεύσεις και τους ελέγχους της διαχείρισης πριν από την πιστοποίηση των ετήσιων λογαριασμών των προγραμμάτων και την υποβολή των δηλώσεων διαχείρισης από τις αρχές διαχείρισης στην Επιτροπή· επισημαίνει ότι η διορθωτική ικανότητα της Επιτροπής βελτιώθηκε περαιτέρω με την κατάργηση της δυνατότητας των κρατών μελών να επαναχρησιμοποιούν τους πόρους, γεγονός που είχε ως αποτέλεσμα καθαρές δημοσιονομικές διορθώσεις· χαιρετίζει την ίδρυση ειδικού φορέα για την οικοδόμηση διοικητικών ικανοτήτων σε σχέση με τα ευρωπαϊκά διαρθρωτικά και επενδυτικά ταμεία· υποστηρίζει τον εντονότερο προσανατολισμό στην επίτευξη αποτελεσμάτων και τη θεματική επικέντρωση της πολιτικής συνοχής, ώστε να εξασφαλιστεί η ανακατεύθυνση των κριτηρίων από την απορρόφηση των κονδυλίων στην ποιότητα των δαπανών και την υψηλή προστιθέμενη αξία των συγχρηματοδοτουμένων επιχειρήσεων·

148. υπενθυμίζει την παράγραφο 165 του ψηφίσματός του που συνόδευε την απαλλαγή της Επιτροπής για το 2012 στην οποία το Κοινοβούλιο ζητούσε να εναρμονιστεί η αντιμετώπιση των σφαλμάτων στις δημόσιες συμβάσεις στους τομείς επιμερισμένης διαχείρισης· επιδοκιμάζει την εναρμόνιση που επιχείρησε η Επιτροπή στην απόφασή της C(2013)9527, της 19ης Δεκεμβρίου 2013, σχετικά με την κατάρτιση και έγκριση των κατευθυντηρίων γραμμών για τον καθορισμό των δημοσιονομικών διορθώσεων που πρόκειται να διενεργήσει η Επιτροπή σε δαπάνες χρηματοδοτούμενες από την Ένωση δυνάμει της επιμερισμένης διαχείρισης, για μη συμμόρφωση με τους κανόνες περί δημόσιων συμβάσεων· επισημαίνει ότι η οδηγία 2014/24/ΕΕ του Ευρωπαϊκού Κοινοβουλίου και του Συμβουλίου ( 41 ) θα πρέπει να εφαρμοστεί από τα κράτη μέλη έως τις 18 Απριλίου 2016· θεωρεί ότι η εφαρμογή της θα φέρει σημαντικές αλλαγές στις διαδικασίες δημοσίων συμβάσεων και ενδέχεται να χρειαστούν περαιτέρω μεθοδολογικές αλλαγές·

149. λαμβάνει υπό σημείωση ότι η μεθοδολογία του Ελεγκτικού Συνεδρίου πρέπει να έχει συνοχή και να εφαρμόζεται σε όλους τους τομείς διαχείρισης· αντιλαμβάνεται ότι περαιτέρω ευθυγράμμιση θα μπορούσε να οδηγήσει σε ανακολουθίες στους ορισμούς του Ελεγκτικού Συνεδρίου όσον αφορά μια παράνομη πράξη υπό άμεση διαχείριση και υπό επιμερισμένη διαχείριση·

Δημοσιονομικές διορθώσεις

150. σημειώνει ότι το 2013 η Επιτροπή ενέκρινε δημοσιονομικές διορθώσεις που ανήλθαν σε 912 371 222 EUR στα επιχειρησιακά προγράμματα των κρατών μελών, από τα οποία 239 500 000 EUR βάρυναν την Τσεχική Δημοκρατία, 147 210 000 EUR βάρυναν την Ουγγαρία και 95 470 000 EUR βάρυναν την Ελλάδα·

151. καλεί την Επιτροπή να διεξάγει προοδευτικές αξιολογήσεις επιδόσεων κατά τη διάρκεια των εκτέλεσης των έργων που προτείνονται από τα κράτη μέλη για χρηματοδότηση από τα διαρθρωτικά ταμεία και μετά την ολοκλήρωσή τους, με σκοπό την αύξηση της αποτελεσματικότητας των έργων και την επιτάχυνση των ελέγχων για τη χρήση των δημόσιων κονδυλίων και με τον τρόπο αυτό θα μπορεί να εντοπίζει ενδεχόμενες καταχρήσεις και απάτες σε σχέση με την εκτέλεση των έργων·

152. ζητεί από την Επιτροπή να προβλέψει σύστημα ανταλλαγής πληροφοριών μεταξύ εθνικών ελεγκτικών αρχών ούτως ώστε οι λογιστικές εγγραφές για συναλλαγές μεταξύ δύο ή περισσοτέρων κρατών μελών να μπορούν να ελέγχονται, με σκοπό την καταπολέμηση της διασυνοριακής απάτης που πλήττει τα διαρθρωτικά ταμεία και, έχοντας υπόψη τις νέες ρυθμίσεις που ισχύουν δυνάμει του πολυετούς δημοσιονομικού πλαισίου 2014-2020, τα Ευρωπαϊκά Διαρθρωτικά και Επενδυτικά Ταμεία [Ευρωπαϊκό Κοινωνικό Ταμείο (ΕΚΤ), Ταμείο Συνοχής (ΤΣ), Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ), Ευρωπαϊκό Ταμείο Θάλασσας και Αλιείας (ΕΤΘΑ)] στο σύνολό τους, προκειμένου να υιοθετηθεί μια διατομεακή προσέγγιση για την προστασία των οικονομικών συμφερόντων της Ένωσης·

153. σημειώνει ακόμη ότι, στην περίοδο προγραμματισμού 2007-2013, έξι κράτη μέλη (η Τσεχική Δημοκρατία, η Ελλάδα, η Ισπανία, η Ουγγαρία, η Πολωνία και η Ρουμανία) ευθύνονταν για το 75 % (που ισούται με 1,342 δισεκατ. EUR) των επιβεβαιωμένων δημοσιονομικών διορθώσεων στο πλαίσιο του ΕΤΠΑ/ΤΑ και ΕΚΤ·

Αποδεσμεύσεις

154. εκφράζει τη λύπη του για το γεγονός ότι το 2013 χρειάστηκε να αποδεσμευτούν 397,8 εκατ. EUR, 296,7 EUR μόνον από την Τσεχική Δημοκρατία· θεωρεί ότι αποδεσμεύσεις δεν συνάδουν προς τη χρηστή δημοσιονομική διαχείριση· ανησυχεί για τη συνεχιζόμενη αδυναμία ορισμένων περιοχών να απορροφήσουν τη διαθέσιμη χρηματοδότηση και καλεί την Επιτροπή να εντοπίσει τα προβλήματα από τα οποία απορρέει αυτή η κατάσταση στις εν λόγω περιοχές· καλεί επίσης την Επιτροπή να καταρτίσει και να υποβάλει λεπτομερές σχέδιο για την ενίσχυση της ικανότητας απορρόφησης των περιοχών με ιδιαίτερα χαμηλό ποσοστό απορρόφησης·

155. επισημαίνει ότι στον νέο κανονισμό για την περίοδο προγραμματισμού 2014-2020 εισήχθη η εφαρμογή περιόδου επιλεξιμότητας, με σκοπό να ορισθεί χρονικό πλαίσιο εντός του οποίου θα διενεργούνται οι επενδύσεις και να δοθεί κίνητρο στις αρχές του προγράμματος να κάνουν έγκαιρα επενδύσεις για την απασχόληση και την ανάπτυξη της οικονομίας στην Ένωση, πράγμα που θα μειώσει τον κίνδυνο μη χρησιμοποίησης εντός της συγκεκριμένης περιόδου επιλεξιμότητας και επομένως τον κίνδυνο αποδεσμεύσεων·

Μέσα χρηματοοικονομικής τεχνικής

156. σημειώνει ότι οι διαχειριστικές αρχές των κρατών μελών ανέφεραν συνολικά 941 ΜΧΤ σε λειτουργία στο τέλος του 2013 σε 25 κράτη μέλη· 91 % αντιστοιχούν σε ΜΧΤ για επιχειρήσεις, 6 % για έργα αστικής ανάπτυξης και 3 % σε κονδύλια για ενεργειακή απόδοση/ανανεώσιμες ενέργειες· σημειώνει ότι η συνολική αξία των συνεισφορών των επιχειρησιακών προγραμμάτων (ΕΠ) που καταβλήθηκαν στα ΜΧΤ ανήλθαν σε 14 278,20 εκατ. EUR, περιλαμβανομένων 9 597,62 εκατ. EUR των διαρθρωτικών ταμείων· σημειώνει ότι ενώ απομένουν δύο έτη μέχρι το κλείσιμο, μόνο 47 % των συνεισφορών των ΕΠ, ή 6 678,20 εκατ. EUR, καταβλήθηκαν στους τελικούς αποδέκτες.

157. ανησυχεί για τις διαπιστώσεις της Επιτροπής στην ενοποιημένη ετήσια έκθεση 2013 σχετικά με την υλοποίηση των ΜΧΤ —σύμφωνα με το στοιχείο ι) του άρθρου 67 παράγραφος 2 του κανονισμού του Συμβουλίου (ΕΚ) αριθ. 1083/2006 ( 42 ) — ότι οι διαχειριστικές αρχές στα κράτη μέλη δεν παρείχαν πλήρη εικόνα της υλοποίησης των ΜΧΤ και ότι ορισμένα δεδομένα έδειξαν ανακρίβειες σε σχέση με τα δεδομένα για ΜΧΤ στην Ουγγαρία και την Ιταλία·

Ελλάδα

158. ανησυχεί σχετικά με την υλοποίηση των έργων προτεραιότητας στην Ελλάδα βάσει της διαχείρισης της Ομάδας Δράσης· σημειώνει ότι 48 έργα προτεραιότητας πρέπει να επιταχυνθούν: σημειώνει ότι τα κύρια προβλήματα είναι, σύμφωνα με την Επιτροπή: α) καθυστερήσεις στο στάδιο ωρίμανσης, β) καθυστερήσεις στην αδειοδότηση, γ) η λύση των συμβάσεων λόγω έλλειψης ρευστότητας των αναδόχων και δ) μακρόχρονες δικαστικές προσφυγές στη διάρκεια των διαδικασιών ανάθεσης· ζητεί συνεπώς από την Επιτροπή να παράσχει επικαιροποίηση για τα έργα προτεραιότητας στην έκθεση παρακολούθησης 2013·

Λίμνη Trasimeno

159. σημειώνει ότι τον Οκτώβριο 2014 είχε διενεργηθεί διερευνητική αποστολή της OLAF προκειμένου να συζητηθούν πιθανές παρατυπίες σε σχέση με τη χρηματοδότηση της Ένωσης για την κατασκευή ποδηλατόδρομου γύρω από τη λίμνη Trasimeno στην Ιταλία· καλεί την Επιτροπή να ενημερώσει το Κοινοβούλιο για τις περαιτέρω εξελίξεις στην έκθεση παρακολούθησης της απαλλαγής για το 2013·

Ιδιωτικοποίηση των έργων υποδομής που χρηματοδοτούνται από κονδύλια της Ένωσης

160. σημειώνει ότι η Ένωση χρηματοδότησε τον εκσυγχρονισμό του δικτύου υδροδότησης στον δήμο Σκόρκοφ (CZ) μέχρι ποσού 1,1 εκατ. EUR· ανησυχεί για το γεγονός ότι οι κοινοτικές αρχές ανέθεσαν την εκμετάλλευση του συστήματος υδροδότησης σε εταιρεία η οποία διαχειρίζεται ήδη το τοπικό αποχετευτικό σύστημα· σημειώνει ότι το αποχετευτικό σύστημα συγχρηματοδοτήθηκε επίσης με 1,4 εκατ. EUR από κονδύλια της Ένωσης και ότι η τιμή του πόσιμου νερού αυξήθηκε κατά 45 %· θεωρεί ότι το πόσιμο νερό είναι δημόσιο αγαθό και ότι όλοι πολίτες πρέπει να έχουν πρόσβαση σε πόσιμο νερό υψηλής ποιότητας σε λογική τιμή·

161. καλεί την Επιτροπή να ενημερώσει το Κοινοβούλιο σχετικά με όλες τις περιπτώσεις στις οποίες έργα που χρηματοδοτήθηκαν κατά 30 % από την Ένωση στη συνέχεια ιδιωτικοποιήθηκαν·

Ταμείο Αλληλεγγύης της Ευρωπαϊκής Ένωσης

162. λαμβάνει υπόψη του την έκθεση της Επιτροπής του 2013 σχετικά με το Ταμείο Αλληλεγγύης της Ευρωπαϊκής Ένωσης ( 43 ) · εκφράζει την έκπληξή του διότι οι ανησυχίες, οι οποίες διατυπώθηκαν στην Ειδική Έκθεση αριθ. 24/2012 του Ελεγκτικού Συνεδρίου και τις οποίες το Κοινοβούλιο υποστήριξε στο ψήφισμά του της 3ης Απριλίου 2014 σχετικά με τις ειδικές εκθέσεις του Ελεγκτικού Συνεδρίου στο πλαίσιο της απαλλαγής της Επιτροπής για το οικονομικό έτος 2012 ( 44 ) , δεν ελήφθησαν υπόψη· καλεί την Επιτροπή να εξηγήσει, σε σχέση με τις ελλείψεις που εντόπισε το Ελεγκτικό Συνέδριο κατά την αποστολή έκτακτης βοήθειας στην περιοχή Abruzzi, ποιες λύσεις έχει προτείνει ο αναθεωρημένος κανονισμός για το Ταμείο Αλληλεγγύης της Ευρωπαϊκής Ένωσης, ο οποίος τέθηκε σε εφαρμογή στις 28 Ιουνίου 2014, ιδίως όσον αφορά την εκπόνηση επικαιροποιημένων εθνικών σχεδίων διαχείρισης καταστροφών, τη θέσπιση διακανονισμών ανάθεσης συμβάσεων έκτακτης ανάγκης, την ανέγερση υποδομών προσωρινής διαμονής στις πληγείσες περιοχές και την επιστροφή οποιωνδήποτε εσόδων από προγράμματα του ταμείου αλληλεγγύης στον προϋπολογισμό της Ένωσης·

Μέτρα που πρέπει να ληφθούν

163. καλεί την Επιτροπή να υποβάλει λεπτομερή έκθεση για την πρόοδο που σημειώθηκε με τα ΣΔΕ που θεωρήθηκαν μερικώς αποτελεσματικά το 2013, εγκαίρως για τη διαδικασία απαλλαγής 2014 ( 45 )

164. καλεί την Επιτροπή, σύμφωνα με τη σύσταση του Ελεγκτικού Συνεδρίου, να διενεργήσει αξιολόγηση των «πρωτοβάθμιων ελέγχων» που πραγματοποιήθηκαν στην περίοδο προγραμματισμού 2007-2013 σύμφωνα με το άρθρο 32, παράγραφος 5, του δημοσιονομικού κανονισμού· καλεί την Επιτροπή να προσθέσει αξιολόγηση της αξιοπιστίας των πληροφοριών που διαβιβάζονται από τους οργανισμούς πιστοποίησης στα κράτη μέλη στην ετήσια έκθεση δραστηριοτήτων της ΓΔ REGIΟ· επιδοκιμάζει τις αξιολογήσεις που διενεργήθηκαν από το 2010 μέσω στοχευμένων κινδύνων σε προγράμματα υψηλού κινδύνου στο πλαίσιο της έρευνας ελέγχου «Καλύπτοντας το κενό της αξιοπιστίας»·

165. ζητεί από το Ελεγκτικό Συνέδριο να παράσχει στο Κοινοβούλιο λεπτομερή έκθεση για την εξέλιξη του ποσοστού σφάλματος (ανά έτος, ανά τομεακή πολιτική και ανά κράτος μέλος) κατά τη διάρκεια όλης της περιόδου του προηγούμενου Πολυετούς Δημοσιονομικού Πλαισίου (2007-2013)·

166. καλεί την Επιτροπή να ζητεί από τις ελεγκτικές αρχές να πιστοποιούν την ακρίβεια των δεδομένων σχετικά με τις δημοσιονομικές διορθώσεις που διαβιβάζουν οι αρχές πιστοποίησης για κάθε ΕΠ· θεωρεί ότι οι λεπτομερείς αυτές πληροφορίες θα πρέπει να δημοσιεύονται στο παράρτημα της ετήσιας έκθεσης δραστηριοτήτων της ΓΔ REGIΟ·

167. καλεί την Επιτροπή να γνωστοποιεί συστηματικά μέσω της ετήσιας έκθεσης δραστηριοτήτων της τους λόγους της μη διατύπωσης επιφυλάξεων (ή της διατύπωσης επιφυλάξεων με χαμηλότερο δημοσιονομικό αντίκτυπο) στις περιπτώσεις όπου αυτό οφείλεται σε εξαιρέσεις στις εφαρμοστέες κατευθυντήριες οδηγίες της Επιτροπής ή τις εγκεκριμένες στρατηγικές ελέγχου·

168. συμφωνεί με τη σύσταση του Ελεγκτικού Συνεδρίου να απαιτεί η Επιτροπή από τα κράτη μέλη να επιβεβαιώνουν ρητά στις διαχειριστικές δηλώσεις τους [σύμφωνα με το άρθρο 59 παράγραφος 5 στοιχείο α) του δημοσιονομικού κανονισμού] την αποτελεσματικότητα των πρωτοβάθμιων ελέγχων που διενεργούν οι διαχειριστικές και πιστοποιούσες αρχές·

169. καλεί την Επιτροπή να ζητήσει από τις εθνικές αρχές να παρέχουν ανατροφοδότηση σχετικά με το κατά πόσον έχουν ολοκληρωθεί οι καθορισμένοι στόχοι έργων στον τομέα των ΕΤΠΑ/ΤΑ και ΕΚΤ· θεωρεί ότι αυτό θα πρέπει να γίνει κατά τρόπον ώστε οι ημερομηνίες καταχώρισης να είναι συγκρίσιμες σε επίπεδο Ένωσης· θεωρεί ότι οι πολίτες τους οποίους αφορά η ολοκλήρωση των στόχων του έργου θα πρέπει να έχουν τη δυνατότητα να αξιολογούν το έργο μόλις ολοκληρωθεί·

170. καλεί την Επιτροπή να αποσαφηνίσει τις ανακρίβειες στα ΜΧΤ και να αξιολογήσει τα αποτελέσματα λεπτομερώς στην ετήσια έκθεση δραστηριοτήτων 2014 της ΓΔ REGIΟ·

171. αναγνωρίζει τις προσπάθειες της Επιτροπής για τη στροφή προς μια αντίληψη επιδόσεων· ζητεί, συνεπώς, από την Επιτροπή (ΓΔ REGIO) να περιλάβει στο σχέδιο διαχείρισης και στην ετήσια έκθεση δραστηριοτήτων της την αξιολόγηση του έργου σε σχέση με την αύξηση της αποτελεσματικότητας, της αποδοτικότητας και του αντίκτυπου της πολιτικής για τη συνοχή· ζητεί, συνεπώς, από την Επιτροπή (ΓΔ REGIO) να περιλάβει στο σχέδιο διαχείρισης και στην ετήσια έκθεση δραστηριοτήτων της την αξιολόγηση του έργου σε σχέση με την αύξηση της αποτελεσματικότητας, της αποδοτικότητας και του αντίκτυπου της πολιτικής για τη συνοχή· υπογραμμίζει στο πλαίσιο αυτό ότι είναι ανάγκη στο μέλλον να εξετάζονται και να αξιολογούνται τα αποτελέσματα των έργων, οι αποδόσεις των επενδύσεων και η πραγματική προστιθέμενη αξία για την οικονομία, την απασχόληση και την περιφερειακή ανάπτυξη·

Απασχόληση και κοινωνικές υποθέσεις

ΕΕ 2020

172. υπογραμμίζει ότι οι πιστώσεις του ΕΚΤ συμβάλλουν ουσιαστικά στην υλοποίηση των στόχων απασχόλησης και κοινωνικής πολιτικής· σημειώνει ότι για το έτος αναφοράς είχαν διατεθεί δάνεια για πληρωμές για τους σκοπούς αυτούς ύψους 14,1 δισεκατ. EUR, από τα οποία το 98 % μέσω του ΕΚΤ· θεωρεί ωστόσο ότι απαραίτητο να διενεργηθεί αξιολόγηση των επιδόσεων του ταμείου για να μετρηθεί όχι τόσο το ποσοστό απορρόφησης για το ταμείο όσο η αποτελεσματικότητα του ταμείου στη δημιουργία θέσεων εργασίας και στην επανένταξη των ανέργων στην αγορά εργασίας· ζητεί λεπτομερή ανάλυση των επιδόσεων του ταμείου πριν από το τέλος του έτους, στην οποία το Κοινοβούλιο θα στηρίξει την πολιτική του αξιολόγηση για το ΕΚΤ·

173. υπογραμμίζει πόσο σημαντικό είναι το ΕΚΤ για επενδύσεις σε μέτρα για τη δημιουργία θέσεων εργασίας και την καταπολέμηση της ανεργίας, για το ανθρώπινο κεφάλαιο, την εκπαίδευση και την κατάρτιση, την κοινωνική ένταξη και την πρόσβαση σε κοινωνικές υπηρεσίες·

174. υπογραμμίζει ότι σύμφωνα με τον κανονισμό (ΕΚ) αριθ. 1083/2006, δεν επιτρέπεται η χρησιμοποίηση κονδυλίων του ΕΚΤ για τη μεταφορά θέσεων απασχόλησης από ένα κράτος μέλος σε άλλο· επιμένει ότι η Επιτροπή και τα κράτη μέλη πρέπει να διενεργούν τους κατάλληλους ελέγχους για να διασφαλίζουν ότι δεν υπεξαιρούνται με τον τρόπο αυτό τα ενωσιακά κονδύλια·

175. σημειώνει ότι η πρόθεση των κρατών μελών να απορροφούν κεφάλαια της ΕΕ θα πρέπει να έχει ως στόχο την επίτευξη αποτελεσμάτων και στόχων υποστηριζόμενων από το ΕΚΤ και να μην υπονομεύει τη συνεπή εφαρμογή αποτελεσματικών ελέγχων, διότι, ιδίως στο τέλος της περιόδου επιλεξιμότητας, αυτό μπορεί να οδηγήσει στον μη εντοπισμό παραβάσεων των κανόνων, με επακόλουθο τη χρηματοδότηση έργων που είναι υπερβολικά δαπανηρά, δεν υλοποιούνται σωστά, ή δεν είναι πιθανό να επιτύχουν το επιδιωκόμενο αποτέλεσμα·

176. τονίζει ότι η μείωση της ανεργίας των νέων επείγει ιδιαίτερα· χαιρετίζει το γεγονός ότι 12,4 δισεκατ. EUR από τον ΕΚΤ και την Πρωτοβουλία για την Απασχόληση των Νέων έχουν διατεθεί για την καταπολέμηση της ανεργίας των νέων κατά τη νέα περίοδο προγραμματισμού· καλεί την Επιτροπή να στηρίζει τα κράτη μέλη κατά την εκτέλεση των κονδυλίων της Ένωσης και να διασφαλίζει ότι αυτά τα χρήματα θα δαπανηθούν για ενδεικνυόμενο σκοπό· καλεί την Επιτροπή να καταρτίσει ένα σύστημα, για την περίοδο προγραμματισμού 2014-2020, που θα επιτρέπει να καταγράφεται η πρόοδος που σημειώνεται στην ενσωμάτωση των μειονεκτούντων ατόμων ή ομάδων ατόμων (π.χ. νέοι, ηλικιωμένοι, μακροχρόνια άνεργοι, Ρομά) στην απασχόληση·

Ρομά

177. επισημαίνει ότι τα διαθέσιμα κονδύλια για την ενσωμάτωση των Ρομά δεν διατέθηκαν σε όλες τις περιπτώσεις για τον σκοπό αυτό· ανησυχεί για το γεγονός ότι πολλοί Ρομά υφίστανται διακρίσεις και κοινωνικό αποκλεισμό και ζουν υπό πολύ πενιχρές κοινωνικοοικονομικές συνθήκες· ανησυχεί επίσης ιδιαίτερα για τις πληροφορίες ότι, σύμφωνα με έρευνα που διενήργησε ο Οργανισμός Θεμελιωδών Δικαιωμάτων της Ευρωπαϊκής Ένωσης το 2012 ( 46 ) , σε 90 % των νοικοκυριών των Ρομά το μέσο εισόδημα ήταν κάτω από τα εθνικά όρια φτώχειας, και ότι κατά μέσο όρο 45 % των Ρομά ζουν υπό εξαιρετικά ανεπαρκείς συνθήκες στέγασης·

178. καλεί την Επιτροπή να υποστηρίξει την πραγματική εκτέλεση των εθνικών στρατηγικών ενσωμάτωσης των Ρομά σε τοπικό και περιφερειακό επίπεδο και να εξασφαλίσει ότι οι δαπάνες από τον προϋπολογισμό έχουν αποδέκτη τους στόχους των πολιτικών ενσωμάτωσης

Σφάλματα

179. παρατηρεί ότι από τις 182 πράξεις τις οποίες το Ελεγκτικό Συνέδριο υπέβαλε σε έλεγχο, 50 (27 %) περιείχαν σφάλματα· σημειώνει ότι κατά την εκτίμηση του Ελεγκτικού Συνεδρίου, βάσει των 30 σφαλμάτων που προσδιόρισε ποσοτικώς, το πιθανότερο ποσοστό σφάλματος είναι 3,1 % (3,2 % το 2012)· τονίζει ότι σε 13 περιπτώσεις ποσοτικά προσδιορίσιμων σφαλμάτων που διέπραξαν οι τελικοί δικαιούχοι, οι εθνικές αρχές είχαν στη διάθεσή τους επαρκείς πληροφορίες για να προλάβουν, να εντοπίσουν και να διορθώσουν τα σφάλματα πριν από τη δήλωση των δαπανών στην Επιτροπή· θεωρεί ότι εάν όλες αυτές οι πληροφορίες είχαν αξιοποιηθεί για τη διόρθωση των σφαλμάτων, το εκτιμώμενο πιθανότερο ποσοστό σφάλματος για το κεφάλαιο αυτό θα ήταν χαμηλότερο κατά 1,3 ποσοστιαίες μονάδες· τονίζει ότι τα κράτη μέλη έχουν σημαντική ευθύνη να εκτελούν σωστά και νομότυπα τον προϋπολογισμό της Ένωσης όταν είναι υπεύθυνα για τη διαχείριση ενωσιακών κονδυλίων·

180. επισημαίνει ότι η ετήσια έκθεση του Ελεγκτικού Συνεδρίου δείχνει ελαφρά μείωση του εκτιμώμενου ποσοστού σφάλματος για τον τομέα της απασχόλησης και των κοινωνικών υποθέσεων, που διαμορφώθηκε στο 3,1 % το 2013 από 3,2 % το προηγούμενο έτος· επισημαίνει ότι αυτό το ποσοστό σφάλματος ήταν παρ' όλα αυτά το δεύτερο χαμηλότερο ανάμεσα σε όλους τους τομείς πολιτικής και ότι αναμένει περαιτέρω μείωση του ποσοστού σφάλματος τα επόμενα έτη·

181. σημειώνει ότι τα σφάλματα σε αυτόν τον τομέα πολιτικής αφορούσαν, όπως και τα προηγούμενα έτη, μη επιλέξιμες δαπάνες (93 % αφορούσαν δήλωση γενικών εξόδων καθ' υπέρβαση των πραγματικών, δήλωση δαπανών προσωπικού καθ' υπέρβαση των πραγματικών και εσφαλμένο υπολογισμό δαπανών) καθώς και περιπτώσεις μη συμμόρφωσης με τους κανόνες σύναψης δημοσίων συμβάσεων (7 %)·

182. επισημαίνει τη σύσταση του Ελεγκτικού Συνεδρίου σύμφωνα με την οποία η Επιτροπή θα πρέπει να δώσει συνέχεια από κοινού με τα κράτη μέλη στις αδυναμίες που εντοπίστηκαν στον θεματικό έλεγχο των διαχειριστικών επαληθεύσεων βάσει ανάλυσης κινδύνου που διενήργησε η ΓΔ EMPL, και επιδοκιμάζει τις νέες κατευθυντήριες γραμμές που εκπονεί η Επιτροπή με σκοπό την περαιτέρω ενίσχυση της αξιοπιστίας των επαληθεύσεων διαχείρισης κατά την περίοδο προγραμματισμού 2014-2020· σημειώνει ότι αυτές οι κατευθυντήριες γραμμές, που αποτελούν προϊόν των διδαγμάτων που αντλήθηκαν από την προηγούμενη περίοδο προγραμματισμού, έχουν παρουσιαστεί στα κράτη μέλη και θα εκδοθούν το πρώτο εξάμηνο του 2015· υπογραμμίζει ότι έχει μεγάλη σημασία, οι αρχές στα κράτη μέλη να χρησιμοποιούν τις πληροφορίες που τίθενται στη διάθεσή τους για να εντοπίζουν και να διορθώνουν σφάλματα πριν υποβάλουν στην Επιτροπή αίτηση επιστροφής, πράγμα που θα μειώσει σημαντικά το ποσοστό σφάλματος στον τομέα της απασχόλησης και των κοινωνικών υποθέσεων·

183. ενθαρρύνει την ΓΔ EMPL στην επιδίωξη του στόχου της όσον αφορά το ΕΚΤ, για υπέρβαση της ανάγκης διόρθωσης και υλοποίηση μιας κατάστασης όπου τα σφάλματα θα αποφεύγονται, και στηρίζει τις προσπάθειες της ΓΔ EMPL που έχουν στόχο να βοηθήσουν τα κράτη μέλη με τα υψηλότερα ποσοστά σφάλματος όσον αφορά το ΕΚΤ να βελτιώσουν τα συστήματά τους χρησιμοποιώντας τις βέλτιστες διαθέσιμες πρακτικές· επισημαίνει εν προκειμένω ότι η διοικητική ικανότητα και οργάνωση της ΓΔ EMPL θα πρέπει να ανταποκρίνονται στο έργο και τις ευθύνες της απέναντι στα κράτη μέλη·

Αξιοπιστία των δεδομένων που υποβάλλουν τα κράτη μέλη

184. εκφράζει τη λύπη του για το γεγονός ότι οι πρωτοβάθμιοι έλεγχοι που διενεργούνται από τα εθνικά συστήματα διαχείρισης και ελέγχου παρέμειναν κύρια πηγή σφαλμάτων· ανησυχεί σοβαρά για το γεγονός ότι τα κράτη μέλη είναι λιγότερο προσεκτικά όταν δαπανούν κονδύλια της Ένωσης σε σύγκριση με τον τρόπο με τον οποίο δαπανούν τον εθνικό προϋπολογισμό τους ενώ φέρουν σημαντική ευθύνη να εκτελούν σωστά και νομότυπα τον προϋπολογισμό της Ένωσης όταν είναι υπεύθυνα για τη διαχείριση ενωσιακών κονδυλίων· σημειώνει ότι τα ακόλουθα προγράμματα παρουσίασαν ιδιαίτερες συστημικές αδυναμίες: Πολωνία, Ισπανία (Castilla y Leon), Ρουμανία, Πορτογαλία, Ιταλία (Σικελία), Γερμανία (Bund), Γερμανία (Θουριγγία), Τσεχική Δημοκρατία και Ουγγαρία· σημειώνει ότι επιπροσθέτως, οι θεματικοί έλεγχοι της Επιτροπής αποκάλυψαν αδυναμίες στα συστήματα διαχείρισης και ελέγχου των επιχειρησιακών προγραμμάτων για την Ιρλανδία (Ανθρώπινο Επενδυτικό κεφάλαιο), τη Σλοβακία (εκπαίδευση) και την Ισπανία (Comunidad Valenciana)·

185. επισημαίνει ότι, κατά την επανεξέταση των ποσοστών σφάλματος που κοινοποίησαν τα κράτη μέλη (ΚΜ) στις ετήσιες εκθέσεις ελέγχου (ΕΕΕ), η Επιτροπή αύξησε το ποσοστό σφάλματος κατά περισσότερο από 2 % για τα ακόλουθα επιχειρησιακά προγράμματα (ΕΠ): Κράτος μέλος Αριθμός ΕΠ Ενδιάμεσες πληρωμές 2013 σε EUR Ποσοστό σφάλματος ΚΜ στις ΕΕΕ (%) Διόρθωση Επιτροπής (%) Διαφορά (%) IT 2007IT052PO009 Μπολτσάνο 934 530 4,95 7,11 2,16 CZ 2007CZ052PO001 Praha Adapabilita 3,58 6,45 2,87 SK 2007SK05UPO002 ΕΠ απασχόληση και κοινωνική ένταξη 86 718 231 1,65 4,66 3,01 UK 2007UK052PO002 Lowlands and Uplands, Σκοτία 74 251 497 1,95 10,59 8,64 IT 2007IT052PO001 Αμπρούτσο 0,2 15,9 15,88 ES 2007ES052PO011 Ριόχα 0,38 37,76 37,38 Επιπλέον η Επιτροπή έκρινε τις ΕΕΕ για τα ακόλουθα ΕΠ εξ ολοκλήρου αναξιόπιστες, ενεργοποιώντας ως εκ τούτου την κατ' αποκοπή διόρθωση: Κράτος μέλος Αριθμός ΕΠ Ενδιάμεσες πληρωμές 2013 σε EUR Ποσοστό σφάλματος ΚΜ στις ΕΕΕ (%) Κατ' αποκοπή διόρθωση Επιτροπή ς (%) Διαφορά (%) LU 2007LU052PO001 Επιχειρησιακό πρόγραμμα ΕΚΤ 4 285 659 0,46 2,0 1,54 IT 2007IT051PO001 Καμπανία 77 486 332 0,38 2,0 1,62 BE 2007BE052PO001 Γερμανόφωνη κοινότητα 0,0 2,0 2 ES 2007ES052PO002 Castillia y Leon 10 607 012 0,0 2,0 2,0 BE 2007BE052PO003 Ομοσπονδιακό κράτος 3,66 5,0 1,34 IT 2007IT051PO007 Pon istruzione 78 589 393 0,4 5,0 4,6 BE 2007BE052PO005 Φλάνδρα 118 201 220 1,61 10,0 8,39 UK 2007UK051PO002 Δυτική Ουαλία και πεδιάδες 149 600 091 0,36 10,0 9,64 UK 2007UK052PO001 Ανατολική Ουαλία 9 476 602 0,36 10,0 9,64 IT 2007IT052PO012 Τοσκάνη 61 978 561 1,11 25 23,89 IT 2007IT052PO016 Σαρδηνία 23 478 530 0,13 25 24,87

186. επιδοκιμάζει, εν προκειμένω, τα ειδικά μέτρα μετριασμού που έλαβε η Επιτροπή, περιλαμβανομένων τόσο των προληπτικών και διορθωτικών μέτρων όσο και της διενέργεια λογιστικών ελέγχων βάσει ανάλυσης κινδύνου από τη ΓΔ EMPL·

187. επιδοκιμάζει το γεγονός ότι η Επιτροπή συνέχισε την αυστηρή πολιτική της για τη διακοπή και αναστολή το 2013· θεωρεί αξιοσημείωτο εν προκειμένω ότι η Επιτροπή διενήργησε δημοσιονομικές διορθώσεις το 2013 που αντιστοιχούσαν σε 842 εκατ. EUR από τα οποία 153 εκατ. EUR για το χρονικό διάστημα 1994-1999, 472 εκατ. EUR για το 2000-2006 και 217 εκατ. EUR για το 2007-2013· σημειώνει ότι κατά τις τρεις περιόδους προγραμματισμού τα ακόλουθα κράτη μέλη παρουσίασαν την υψηλότερη δημοσιονομική διόρθωση: Κράτος μέλος Σωρευτική αποδεκτή/αποφασισθείσα δημοσιονομική διόρθωση (εκατ. EUR) Σωρευτική εκτελεσθείσα δημοσιονομική διόρθωση (εκατ. EUR) Ιταλία 497,7 497,7 Ρουμανία 312,1 299,1 Ισπανία 1 070,1 1 064,3

188. σημειώνει ακόμη ότι η ετήσια έκθεση δραστηριοτήτων της ΓΔ EMPL περιέχει επιφύλαξη σχετική με τις πληρωμές που πραγματοποιήθηκαν σε σχέση με την περίοδο προγραμματισμού 2007-2013, η οποία αφορά διακυβευόμενο ποσό ύψους 123,2 εκατ. EUR το 2013· σημειώνει ότι η επιφύλαξη αυτή καλύπτει 36 επί συνόλου 118 επιχειρησιακών προγραμμάτων του ΕΚΤ (έναντι 27 επί συνόλου 117 ΕΠ το 2012): Προγραμματική περίοδος 2007-2013 Κράτος μέλος Αριθμός ΕΠ Ονομασία Επιφύλαξη ΒΕΛΓΙΟ 2007BE051PO001 Σύγκλιση Hainaut Πλήρης 2007BE052PO002 Τρόικα Βαλλονία-Βρυξέλλες Πλήρης 2007BE052PO003 Ομοσπονδιακό Αφορά τη φήμη 2007BE052PO004 Περιφέρεια Βρυξελλών-Πρωτευούσης: Απασχόληση και κοινωνική συνοχή Αφορά τη φήμη 2007BE052PO005 Vlanderen Πλήρης ΤΣΕΧΙΚΗ ΔΗΜΟΚΡΑΤΙΑ 2007CZ052PO001 Praha Adaptabilita Αφορά τη φήμη 2007CZ05UPO001 Lidské zdroje a zaměstnanost Αφορά μερικώς τη φήμη ΓΑΛΛΙΑ 2007FR052PO001 Εθνικό επιχειρησιακό πρόγραμμα ΕΚΤ Μερική ΓΕΡΜΑΝΙΑ 2007DE051PO002 Μεκλεμβούργο-Πομερανία Πλήρης 2007DE052PO003 Βερολίνο Πλήρης ΙΡΛΑΝΔΙΑ 2007IE052PO001 Επενδύσεις σε ανθρώπινο κεφάλαιο Αφορά μερικώς τη φήμη ΙΤΑΛΙΑ 2007IT051PO001 Καμπανία Πλήρης 2007IT051PO007 PON Istruzione Πλήρης 2007IT052PO001 Αμπρούτσο Αφορά μερικώς τη φήμη 2007IT052PO009 Μπολτσάνο Πλήρης 2007IT052PO012 Τοσκάνη Πλήρης 2007IT052PO016 Σαρδηνία Πλήρης ΠΟΛΩΝΙΑ 2007PL051PO001 Πρόγραμμα Operacyjny Kapitał Ludzki Μερική ΡΟΥΜΑΝΙΑ 2007RO051PO001 Ανάπτυξη ανθρώπινου δυναμικού Πλήρης ΣΛΟΒΑΚΙΑ 2007SK05UPO001 ΕΠ Εκπαίδευση Μερική 2007SK05UPO002 ΕΠ απασχόληση και κοινωνική ένταξη Αφορά μερικώς τη φήμη ΙΣΠΑΝΙΑ 2007ES051PO003 Εστρεμαδούρα Μερική 2007ES051PO005 Ανδαλουσία Πλήρης 2007ES052PO003 Κοινότητα της Βαλένθια Αφορά τη φήμη 2007ES052PO004 Αραγονία Πλήρης 2007ES052PO005 Βαλεαρίδες Πλήρης 2007ES052PO007 Καταλονία Αφορά τη φήμη 2007ES052PO008 Μαδρίτη Αφορά μερικώς τη φήμη 2007ES052PO011 Ριόχα Αφορά τη φήμη 2007ES05UPO001 Προσαρμοστικότητα και Απασχόληση Μερική 2007ES05UPO002 Καταπολέμηση των διακρίσεων Μερική 2007ES05UPO003 Τεχνική βοήθεια Μερική ΗΝΩΜΕΝΟ ΒΑΣΙΛΕΙΟ 2007UK051PO002 Δυτική Ουαλία και πεδιάδες Πλήρης 2007UK052PO001 Ανατολική Ουαλία Πλήρης 2007UK052PO002 Lowlands and Uplands, Σκοτία Πλήρης 2007UK052PO003 Βόρεια Ιρλανδία Μερική Προγραμματική περίοδος 2000-2006 Κράτος μέλος Αριθμός ΕΠ Ονομασία Επιφύλαξη ΓΑΛΛΙΑ 1999FR053DO001 Εθνικός στόχος 3 Αφορά τη φήμη 2000FR162DO021 Nord-Pas-de-Calais ΙΤΑΛΙΑ 1999IT161PO006 Καλαβρία ΣΟΥΗΔΙΑ 1999SE161DO001 Norrbotten och Västerbotten ΗΝΩΜΕΝΟ ΒΑΣΙΛΕΙΟ 1999GB161DO005 Highlands και Νησιά της Σκοτίας 2000GB162DO013 Δυτική Σκοτία

189. επισημαίνει ότι, σε 30 από τις 79 περιπτώσεις, εξακολουθούν να υφίστανται επιφυλάξεις επί ένα έτος ή και περισσότερο, χωρίς να υπολογίζονται οι επαναλαμβανόμενες επιφυλάξεις που διατυπώνονται για τα ίδια προγράμματα καλεί την Επιτροπή να παράσχει εκείνες τις πληροφορίες που θα επιτρέψουν να αξιολογηθεί κατά πόσο έχουν παραμείνει αμετάβλητες οι ελλείψεις στις περιοχές και για ποιους λόγους δεν κατόρθωσαν οι εθνικές αρχές διαχείρισης να διορθώσουν τα λάθη στη πράξη· λαμβάνει υπό σημείωση τις επαναλαμβανόμενες επιφυλάξεις στο Βέλγιο (περιφερειακή ανταγωνιστικότητα και απασχόληση, απασχόληση και κοινωνική συνοχή), στη Γερμανία (Θουριγγία και Βερολίνο), στην Ιρλανδία (ανθρώπινο επενδυτικό κεφάλαιο), στην Ιταλία (Καμπανία· ικανότητες και ανάπτυξη, στη Σλοβακία (εκπαίδευση), στην Ισπανία (Εστρεμαδούρα, Ανδαλουσία, Βαλεα